What to Upload to SlideShare by SlideShare 6511736 views\nCustomer Code: Creating a Company C... by HubSpot 4850000 views\nDEKLARACIJU O POLITIČKOJ BUDUĆNOSTI MODERNE EVROPSKE SRBIJE\n1. 1 Iskustvo nas bolno podseća da u životu svake zemlje i društva postoje prelomni politički momenti i procesi koji zahtevaju akciju. Oklevanje u uticajnim zemljama Evropske unije, pre svega iz unutrašnjih razloga, da zemljama Zapadnog Balkana, uključujući i Srbiju, garantuju evropsku budućnost i članstvo u EU, čak i u slučaju ispunjenja postojećih uslova za članstvo, čini ovaj trenutak prelomnim. Zato sada činimo ovaj korak i javni istup, izražavajući brigu ogromnog broja građanki i građana za dobrobit, razvoj i budućnost Srbije, i usvajamo DEKLARACIJU O POLITIČKOJ BUDUĆNOSTI MODERNE EVROPSKE SRBIJE Razvodnjavanje evropske perspektive i članstva Srbije u EU, za koje se Srbija priprema od 2000. godine uz podršku velikog broja građana za reforme, smatramo ozbiljnom pretnjom za dalji razvoj i podršku evropskom putu Srbije. To je razlog našeg reagovanja i okupljanja - ne želimo da naša zemlja još jednom bude suočena sa posledicama propuštenih šansi. Uvereni smo da Srbija može stati u red uređenih, modernih i razvijenih država samo ako postane punopravna članica Evropske unije, sa demokratskim unutrašnjim uređenjem, odgovornim i transparentnim institucijama i ekonomskim i društvenim odnosima postavljenim na evropskim principima, ljudskim pravima i dostignućima, zemlja otvorene ekonomije, slobodne konkurencije, solidarnosti i socijalne pravde. Zemlja koja mladim naraštajima daje moderno obrazovanje, stvara uslove za dostojanstven rad i uspešno se bori protiv siromaštva, štiti javna dobra, zdravlje svojih građana i životnu sredinu. Sigurni smo da Srbija neće napredovati u ovom veku velikih i dubokih političkih, ekonomskih i društvenih promena ako ne bude mirna zajednica koja nema nerešena teritorijalna pitanja. Članstvo Srbije u EU garancija je i održivog mira i bezbednosti Zapadnog Balkana. Verujemo da je vreme za rešavanje svih nerešenih pitanja u regionu zato što svako dalje odlaganje, posebno kroz održavanje stanja “zamrznutog konflikta”, samo još više doprinosi odlaganju našeg suočavanja s realnošću i okretanja razvoju i budućnosti. Verujemo da je reč o društvenoj, političkoj, nacionalnoj i ekonomskoj temi od koje ne sme da pobegne niko ko u Srbiji ima odgovornost za zajednicu. Smatramo da bi zaustavljanje, usporavanje, ili produžavanje evropskih integracija, iz unutrašnjih ili međunarodnih razloga, bio trijumf neprijatelja Srbije – neprijatelja demokratije, protivnika reformi, zagovornika nerešenih problema u regionu, izolacionista i raznih “lovaca u mutnom” kojima vladavina prava i poštovanje zakona nisu u interesu. To će dalje umanjiti i unutrašnju volju i međunarodnu podršku za promene. Zastrašujući talas iseljavanja u razvijene zemlje na Zapadu biće dodatno ubrzan i povećan.\n2. 2 Svaku relativizaciju važnosti evropskih integracija, kao i potpirivanje iluzija da zemlja kakva je Srbija, sa duboko ukorenjenim elementima evropskog identiteta, može da funkcioniše van svog prirodnog civilizacijskog okruženja, smatramo ugrožavanjem nacionalnih interesa. Svi koji prihvataju Deklaraciju posvećeni su: - Izgradnji demokratskog, kroz snažne instutucije organizovanog, uređenog i slobodnog društva, zasnovanog na vladavini prava, slobodi i ravnopravnosti građanki i građana, otvorenoj tržišnoj ekonomiji, socijalnoj pravdi i solidarnosti; - Ukorenjivanju evropskih vrednosti i sprovođenju političkih, ekonomskih i društvenih reformi, razvoju obrazovanja, kulture i nauke, podsticanju inovacija koje će olakšati transformaciju Srbiju u zajednicu sposobnu da opstane i napreduje u okruženju brzih promena; - Uspostavljanju pune saradnje između Srbije i njenih suseda, na temeljima ravnopravnosti i međusobnog uvažavanja, zato što to nije samo nužnost procesa evropskih integracija, već je u interesu svih građana i građanki Srbije; - Razvoju medijskih sloboda i vraćanju poverenja građana u institucije radi njihovog ponovnog uključivanja u društvene i političke tokove, kao i procese donošenja odluka. Rešeni smo da s drugima, na javnoj sceni Srbije, širimo i jačamo vrednosti i uverenja koja su nas ovde okupila.


Ukrajinski komandant traži izlačenje iz Mariupolja\nTanjug 20. aprila 2022. 07:52\nKIJEV – Sergej Volina, komandant ukrajinskih marinaca koji se bore u poslednjem uporištu Mariupolja, poručio je da su njegove snage suočene „sa svojim poslednjim danima, ako ne i satima“ i apelovao da im se omogući izvlačenje iz opkoljene fabrike Azovstalj.\nKomandant ukrajinske 36. specijalne brigade, čiji se pripadnici nalaze u opkoljenoj fabrici Azovstalj, u video poruci objavljenoj na njegovom Fejsbuk nalogu rano jutros naveo je da su ruske snage značajno nadmoćnije i uputio je svetskim liderima poziv za pomoć, prenosi Gardijan.\n„Verovatno su ovo naši poslednji dani, ako ne i sati. Neprijatelj nas brojčano nadmašuje 10 prema jedan. Apelujemo i molimo sve svetske lidere da nam pomognu, Tražimo od njih da organizuju izvlačenje i odvedu nas na teritoriju treće države“, saopštio je Volina.\nOn je naveo i da Rusi imaju „prednost u vazduhu, u artiljeriji, u svojim snagama na kopnu, u opremi i u tenkovima“.\n„Mi držimo samo jedan objekat, fabriku Azovstalj gde pored pripadnika vojske ima i civila koji su žrtve u ovom ratu“, naglasio je ukrajinski komandant.


Uskoro leti i drugi Embraer – Portal Podgorica\nUskoro leti i…\nUskoro leti i drugi Embraer\nIz nove nacionalne avio-kompanije Air Montenegro saopštili su da je drugi avion tipa Embraer E 195 stigao u Crnu Goru na podgorički aerodrom i da je pitanje dana kada će biti uključen u flotu i krenuti s letovima.\n„Da bi što prije ovaj avion bio operativan, Air Montenegro je u prethodnom periodu pomogao GECAS-u da preuzme motor koji su potraživali od Montenegro Airlinesa (MA). Odmah nakon toga smo postavili naše motore u avion. Svima je u interesu da avion krene što prije, kako bi odgovorio na potrebe obimnog reda letjenja“, rekli su Danu iz Air Montenegra.\nNa pitanje da li može doći do dogovora sa stečajnom upravom MA i mehaničarima bivšeg nacionalnog avio-prevoznika koji mogu da rade na održavanju aviona i da li se avioni mogu održavati u Podgorici, iz Air Montenegra su kazali da imaju sopstvenu organizaciju za održavanje aviona pošto je od Agencije za civilno vazduhoplovstvo dobijeno potrebno uvjerenje.\n„Svi zaposleni inženjeri i avio-mehaničari u Air Montenegru su bivši zaposleni MA. Kako MA u stečaju nema potrebne sertifikate i odobrenja za održavanje aviona, ne možemo da vršimo radove održavanja aviona kod pomenute kompanije“, navodi se u odgovoru.\nAir Montenegro je do sada prodao oko 50 hiljada karata u redovnom saobraćaju.\n„Kao kompanija smo vrlo zadovoljni rezultatima prodaje i interesovanja naših putnika“, kazali su iz kompanije.\nNa pitanje, da li će Air Montenegro ovu godinu završiti u plusu i kakve su projekcije na osnovu dosadasnjih rezultata, iz avio-kompanije su odgovorili da posluju u skladu s planom koji je usaglašen sa resornim ministarstvom.\n„Ovim planom su u prvoj godini predviđene investicije i ulaganje u osnovna sredstva, infrastrukturu i ljudstvo. S druge strane, kompanija je počela da generiše prihode od 10. juna ove godine, kada se desio prvi zvanični let redovnog saobraćaja, tako da gledajući turističku sezonu, možemo reći da su naše projekcije optimistične, ali je isuviše rano iznositi konačne zaključke. Obračunski period je godinu dana, a mi letimo tek dva mjeseca“, kazali su iz kompanije.\nOni su naveli da ono što mogu da kažu jeste da postoji visok stepen popunjenosti aviona, što govori da su odabrane destinacije uspješne i u skladu su sa potražnjom koja je postojala na tržištu.\nIz Air Montenegra su saopštili da država do sada nije novčano pomagala Air Montenegro.\n„Vlada je odlukom o osnivanju definisala osnivački kapital u iznosu od 30 miliona EUR, od čega je do sada uplaćeno 26 miliona. Većina tih sredstava je utrošena na kupovinu i osposobljavanje za rad dva aviona koja su u vlasništvu kompanije, odnosno države Crne Gore. To znači, da je ovim osnivačkim kapitalom Vlada omogućila da po prvi put imamo plovidbene avione koji su u vlasništvu nacionalne avio-kompanije Crne Gore“, objasnili su iz kompanije.


Oliver Varhelyi iduće sedmice dolazi u BiH – Jedinstvena Bosna i Hercegovina\nObjavljeno\t 19. Novembra 2021. od strane\thaler / Nema komentara na Oliver Varhelyi iduće sedmice dolazi u BiH\nPrema prvim informacijma, sastat će se s liderima političkih stranaka u BiH. Zbog političke krize, kako je mnogi nazivaju – najteže od Daytona, mnogi evropski i svjetski dužnosnici posjetili su BiH u proteklom periodu i obavili razgovore s liderima stranaka, piše Avaz.\nOve sedmice u BiH je boravio savjetnik američkog državnog tajnika Derek Collet, a u njegovom izaslanstvu bio je i Gabrijel Escobar, posebni američki izaslanik za zapadni Balkan.\nVarhelyi je ranije poslao poruku političkim dužnosnicima u Bosni i Hercegovini.\n– Želimo da akteri u BiH poštuju i u potpunosti provode Daytonski sporazum. Potrebna je Bosna i Hercegovina koja je funkcionalna sa svim državnim ustanovama i pozivam sve aktere da poštuju taj naš zahtjev. On nije samo u interesu EU i stabilnosti u regiji već i u interesu naroda BiH – rekao je Varhelyi u vezi političke krize.


Meteorolozi najavljuju burnu sezonu urgana u Americi\nJedan od vodećih eksperta za uragane na svetu, Vilijam Grej, kaže da će ova sezona uragana na Atlantantiku i Karibima biti intenzivnija od prosečne.\nVilijam Grej predvodi istraživački tim stručnjaka za uragane na Univerzitetu države Kolorado, koji ima reputaciju pouzdanog prognoziranja aktivnosti uragana. On kaže da će leto 2005. biti veoma burna sezona za uragane. Grej napominje da je prognoza čak veća od preliminarnog izveštaja koji je objavljen pre nekoliko meseci. Prema njegovim rečima, uslovi na Atlantskom okeanu su idealni za uragane.\n«Izgleda kao da se približava veoma aktivna sezona uragana. U ovom izveštaju prognoziramo još veće aktivnosti u odnosu na prethodne. Prvi izveštaj za ovo leto, koji smo objavili početkom decembra, najavljivao je aktivnosti malo iznad proseka. U aprilu smo prognozu izmenili očekujući veći stepen aktivnosti uragana, a sada je izveštaj još pojačan. Mislimo da je malo verovatno da će doći do vremenskih uslova «El Ninja», a Atlantik je podjednako topao kao i ranijih godina, osim 1998. koja je bila izuzetno aktivna godina».\nGrej kaže da je niz vremenskih pojava koji se zajednički nazivaju fenomenom «El Ninjo» prisutan na Pacifiku gde pomaže da se oluje «poguraju» ka sredini Atlantika. Njegov tim očekuje da će se na Atlantiku formirati 15 velikih oluja od kojih će nastati osam uragana. Četiri od njih biće veliki uragani, sa brzinom vetra većom od 175 kilometara na sat. Meteorolozi američke vlade objavili su sličan izveštaj pre nekoliko nedelja, predvidjajući 12 do 15 oluja i sedam do devet uragana, od kojih tri do pet velikih. Naučnici koji proučavaju vremenske uslove u tropskim predelima kažu da su temperature vazduha i vode, i šeme cirkulacije Atlantskog okeana počele da se menjaju pre oko deset godina, kada su počele da pogoduju formiranju uragana. Vilijam Grej kaže da taj fenomen, poznat kao termohalinska cirkulacija, traje već decenijama.\n«To je samo promena na Atlantiku i mislimo da je izaziva cirkulacija Atlantskog okeana, tzv. termohalinska cirkulacija. Znamo da se ona nekad ubrzava a nekad usporava i to u periodima koji traju izmedju 40 i 60 godina.»\nProšle godine, četiri uragana su pogodila državu Florida u roku od šest nedelja, prouzrokujući štetu u iznosu od 42 milijarde dolara. Takodje je značajna šteta naneta Karibima, gde je ostrvo Grenada doslovno uništeno u uraganu. Eksperti kao što je Vilijam Grej kažu da će, buudći da mnogo više ljudi živi u priobalnim oblastima nego što je bio slučaj u toku prošlog perioda pojačane uraganske aktivnosti, cena uragana neminovno rasti.


Đaci u sredu kreću u školu - PressLider.rs\n9. januara 2017. 9. januara 2017. Marina Trmčić\t0 Comments Osnovne škole, raspust, srednje škole, Zima\nPrema raspoloživim informacijama broj obolele dece je u stagniranju ili opadanju, s tim što je u Beogradu i drugim većim centrima značajan pad broja obolelih.\nLokalne samouprave u kojima je proglašena vanredna situacija doneće odluku o tome da li ima uslova da se nastavi školska godina i o toj odluci obavestiti Ministarstvo. Kod načina nadoknade časova važno je da se poštuje školski kalendar, kao i da plan nadoknade odobri Ministarstvo. Apelujemo na prosvetne radnike da imaju razumevanja i omoguće nadoknadu propuštenog gradiva deci koja su duže odsustvovala ili će odsustvovati, da ih odmah ne propituju i testiraju, preneo je sajt ŠU Čačak.\n← Repertoar užičkog Narodnog pozorišta\nOptimizam pred početak priprema fudbalera Borca →


Potpisani ugovori za izgradnju tri javne rasvjete na području općine Bužim - mojusk.ba\nNačelnik općine Bužim Mersudin Nanić, nakon provedbe postupka javne nabave, sa vlasnikom kompanije „MC Stella“ potpisao je Ugovor o izvođenju radova na izgradnji tri javne rasvjete i to na lokacijama u ulici Armije BiH, zaseok Dervići i zaseok Vrhovska-Rudnik.\nFinansijska vrijednost za sve navedene rasvjete iznosi 18.661,50 KM, a sredstva su osigurana uz pomoć programa „Marka građani-marka Općina“.\nPrimarni cilj ulaganja i izgradnje u ove rasvjete jeste sigurnost građana, ali i sigurnost svih drugih učesnika u saobraćaju.\nU proteklom periodu urađeno je više, većih ili manjih, insfrastrukturnih projekata na području Općine Bužim i nadamo se da će se tako nastaviti i u narednom periodu.\n“Cilj implementacije ovih javnih rasvjeta na području navedene ulice i zaseoka jeste doprinos većoj sigurnosti građana, te bezbijednosti pješaka i drugih učesnika u saobraćaju. U proteklom periodu mi smo u Bužimu uradili odličan posao kad je u pitanju izgradnja javne rasvjete, a pored toga osvijetljeno je i nekoliko vrlo frekventnih lokacija u našem viteškom i ponosnom gradu Bužimu. Iskreno se nadam da ćemo i u 2021. godine nastaviti istim tempom kako bi uradili što više projekata u našem Bužimu“, kazao je načelnik općine Bužim Mersudin Nanić.\nEU pozvala BiH da odredi potrebnu količinu vakcina protiv korone\nPoznat raspored kvalifikacija za SP, Zmajevi na startu protiv Finske


Putin: U Soči su svi dobrodošli, bez obzira na seksualnu orijentaciju - Vijesti.me\n"SPORT, NE POLITIKA"\nPutin: U Soči su svi dobrodošli, bez obzira na seksualnu orijentaciju\nPutin je izrazio zbunjenost zbog pokušaja da se Rusija predstavi kao zemlja sa najvećim stepenom homofobije\nFoto: EPA Autor: Tanjug\nPredsjednik Rusije Vladimir Putin izjavio je danas da će svi sportisti biti dobrodošli na Zimskim olimpijskim igrama u Sočiju, bez obzira na njihovu seksualnu orijentaciju, dodajući da politika ne treba da pokvari sport.\n"Ljudi imaju različite seksualne orijentacije. Mi ćemo poželjeti dobrodošlicu svim sportistima i svim gostima Olimpijade. Veoma bih volio da politika ne pokvari sport", rekao je Putin.\nOsvrćući se na najavu nekoliko važnih lidera sa Zapada (američki predsjednik Barak Obama, njemačka kancelarka Angela Merkel i francuski predsjednik Fransoa Oland) da neće doći na Olimpijadu u Sočiju, ruski predsjednik je kazao da nema potrebe miješati sport i politiku.\n"Olimpijada nije takmičenje političara", kazao je on, prenio je AFP.\nPutin je rekao da kritičari Rusije, koja je nedavno usvojila zakon o zabrani reklamiranja “nestandardne seksualne orijentacije” namenjenog maloljetnicima, treba više da obrate pažnju na tekst zakona kako bi uvidjeli da postoji “ogromna razlika” između onoga što je u njemu zapisano i kršenja prava LGBT populacije.\nOn je izrazio zbunjenost zbog pokušaja da se Rusija predstavi kao zemlja sa najvećim stepenom homofobije, iako je homoseksualnost krivično djelo u 70 zemalja svijeta, dok u Rusiji to nije slučaj.\n"Homoseksualnost je krivično djelo u 70 zemalja... To je i dalje krivično djelo u nekim državama SAD, na primjer u Teksasu, i možda u još tri države. Zašto niko ne govori o tome, zašto govore o nama, iako to kod nas nije krivično djelo", zapitao se ruski predsjednik.\n"Šta je to ako ne pokušaj organičavanja? To je ostatak starog načina razmišljanja i to je loše", dodao je on.\nPutin nije detaljno objasnio mjere bezbjednosti koje će biti preduzete tokom Zimske olimpijade, ali je obećao da neće biti toliko jasno vidljive kao lanseri “patriot” raketa na krovovima kuća, kao što je bio slučaj tokom Ljetnje olimpijade u Londonu 2012. godine.\n"Pobrinućemo se da mjere bezbjednosti ne budu smetnja, da ne budu suviše vidljive i da ne predstavljaju pritisak za sportiste koji učestvuju na Olimpijskim igrama, goste i novinare. Ali istovremeno ćemo učiniti sve što je u našoj moći da mjere bezbjednosti budu efikasne", rekao je on.\nPutin je dodao da ruske bezbjednosne agencije dobro znaju “šta je prijetnja” i “kako da je zaustave”, ali da ne bi bilo mudro potcijeniti ozbiljnost situacije, navodi “Raša tudej”.\nCastorr 3 godine i 12 mjeseca\nNNik 3 godine i 12 mjeseca\nBas me zanima sto rade sa homoseksualcima u saudijskoj arabiji, ajde malo istrazite to I napisite jedan clanak.\nCudi me da ste ovo objavili, do sad ste objavili jedno desetak tekstova o ovoj olimpijadi I svi su bili negativni.


Aktuelne izložbe u Beogradu ~ Rakoc.com\nAktuelne izložbe u Beogradu\nAktuelne izložbe u Beogradu obogatiće januar mesec 2020. godine baš kao i svaki prethodni mesec. U Beogradu gotovo da nema meseca kada neka nova izložba nije u toku. Stalne postavke u muzejima, spomen-kućama i galerijama su uvek atraktivne posetiocima i ljubiteljima kulture, a aktuelne izložbe predstavljaju pravo osveženje na kulturnoj sceni. Posetioci imaju jedinstvenu priliku da vide dela velikih umetnika, novih mladih umetnika i brojne druge zbirke, koje dugo nisu bile dostupne očima javnosti. Ovog januara sve zainteresovane posetioce očekuje nekoliko sjajnih aktuelnih izložbi u Beogradu.\nNa nekoliko lokacija u Beogradu nemojte propustiti da pogledate izložbe slika, skulptura, crteža, odevnih predmeta, filmova, fotografije, dokumentaraca i još mnogo toga. Važna vest jeste da posetioce na nekim lokacijama očekuju interaktivne izložbe gde će kroz brojne vežbe i radionice moći da doprinesu aktuelnoj izložbi.\n(Trg republike 1a)\nPored stalne postavke u Narodnom muzeju, posetioci će imati jedinstvenu priliku da vide skulpture Ivana Meštrovića, ali i da se upoznaju sa slikarstvom Uroša Predića.\nIvan Meštrović (1883-1962) - Skulpture iz zbirke Narodnog muzeja u Beogradu. Izložba će trajati do 02. februara 2020. godine. Organizovana su stručna vođenja: utorkom od 12.00 časova i subotom od 17.00 časova.\nSlika Uroša Predića „Deca pod dudom“ .Posle 70 godina ponovo se pred publikom nalazi slika iz privatnog vlasništva. Izložba traje do 12. januara 2020. godina, a tokom predstavljanja 20. decembra od 12.00 časova, kao i 04. januara od 18.00 časova, muzejski savetnik Petar Petrović održaće predavanje pred slikom na prvom spratu Narodnog muzeja.\n(Vuka Karadžića 18)\nU Muzeju primenje umetnosti aktuelna je izložba „Moda u modernoj Srbiji“. Otvorena je u Muzeju primenjene umetnosti u Beogradu od 06. novembra 2019. godine sve do 31. januara 2020. godine. Posetioci će imati prilike da vide izbor od 81 modnog predmeta iz XIX i XX veka zajedno sa reprodukcijama građanskih portreta i razne dokumetarne građe, modne vnjete, nakit, frizure, šminka.\nSredom i petkom možete i Vi učestvovati u izložbi kroz predavanja u okviru ciklusa “Predavanja sredom” i “Vođenja petkom”.\n(Ušće 10, blok 15)\nOd 21. septembra 2019. godine sve do 20. januara 2020. godine u Muzeju savremen umetnosti biće aktuelna izložba “Čistač”, poznate umetnice Marine Abramović. Posetioci će imati priliku da se upoznaju sa njenom dugogodišnjom karijerom i najznačajnijim radovima, kao što su slike, crteži, objekti, fotografije, video radovi, filmovi i ono što je zasigurno najinteresantnije - reperformansi.\n(Uzun Mirkova 1)\nJugoslovenska kinoteka i Italijanski institut za kulturu u Beogradu predstaviće izložbu crteža i filmova jednog od najslavnijih italijanskih filmskih reditelja i scenarista Federika Felinija povodom sto godina od njegovog rođenja. U Jugoslovenskoj kinoteci će biti izloženi crteži preuzet iz Felinijeve “Knjige snova”. Otvaranje izložbe biće 14. januara u 18.30 časova, a izbor od 17 filmova možete pogledati od 13. januara do 26. januara 2020. godine u Kinoteci.\nU Muzeju nauke i tehnike otvorena je izložba “Tri veka pivarstva u Beogradu”. Svi zainteresovani posetioci će imati priliku da vide kako je tekao razvoj pivara u Beogradu od 13. novembra 2019. godine do kraja februara 2020. godine. Ove godine se obeležava tri veka od otvoranja prvih pivnica u Beogradu. Posetioci izložbe imaće priliku da kroz panoe, eksponate i preostale materijale da saznaju gde su otvorene prve ručne pivare i koje ličnost su obeležije razvoj pivarske industrije.\nIzložba zanimljivog imena “Srpski Selfie 2020” umetnika Borisa Burića i Nenada Rackovića biće otvorena 14. januara u Domu omladine Beograda i trajaće sve do 31. januara 2020. godine. Želja umetnika je bila da prikažu društvo i njegovo nasleđe iz devedesetih godina kroz kolaže na ogledalima, foto tapete i video radove.\nUkoliko posećujete Beograd tokom izložbe...\nUkoliko posećujtete Beograd toko neke izložbe, sigurno će Vam biti potreban kvalitetan smeštaj. Apartmani iz naše ponude Vam uvek stoje na raspolaganju kada poželite udoban, čist i moderno uređen smeštaj. Informišite se detaljnije na stranici Apartmani Beograd i rezervišite već danas smeštaj po svojoj želji na lokaciji koja Vam je potrebna.


Članica predsedništva SNS i prva na listi te stranke za pokrajinske izbore Maja Gojković je rekla da će u Vojvodini 24. aprila da se menjaju stvari i da će građani onima koji, kako je rekla, 16 godina sede u pokrajinskoj vlasti reći "Ide Mile".\nOna je istakla da Srpska napredna stranka neće nikog pobeđivati na izborima, jer "SNS ne deli ljude", naglasivši da su u toj stranci ponosni na to što će narod na izborima izabrati SNS.\n- Aleksandar Vučić je čovek koji 24 sata dnevno radi, ali ne za sebe, već za građane Srbije i zato mu građani veruju i daju mu podršku da sa njim na čelu Srbija pobedi - rekla je Gojković.\nPrema njenim rečima, Aleksandar Vučić i SNS će učiniti da Vojvodina opet bude najlepše mesto u Srbiji, da bude lokomotiva razvoja Srbije i žitnica Evrope.\n- U sve sam mogla poverovati, ali u to da će neko u Vojvodini uništiti poljoprivredu u to nisam mogla poverovati, a Bojan Pajtić je i to uspeo da uništi i zbog toga mu treba reći da je došlo vreme da ode - istakla je Gojković.\nČlan Izvršnog odbora SNS i predsednik saveta za rodnu ravnopravnost te stranke Zoran Đorđević, koji je i ministar odbrane u Vladi Republike Srbije rekao je da pred Srbijom stoje dva puta i da građani na izborima biraju između povratka u vreme pljačkaške i tajkunske privatizacije i politički i ekonimski stabilne Srbije.\n- Jedan put je tajkunska vlast po njihovoj meri i meri njihovih vlastodržaca, a drugi put je Srbija po meri naroda, Srbija koju predvodi Aleksandar Vučić - rekao je Đorđević.\nOn je poručio građanima Bačke Palanke da prilikom glasanja daju podršku Srbiji po meri ljudi u kojoj će vladati mir.\nČlan predsedništva Srpske naprene stranke i predsednik Gradskog odbora SNS Novi Sad Miloš Vučević, koji je i gradonačelnik Novog Sada, građanima Bačke Palanke je preneo pozdrave predsednika SNS Aleksandra Vučića koji je, kako je rekao, obećao da će odmah nakon izbora posetiti Bačku Palanku, da se na licu mesta uveri na koji način su pokrenuti investicioni procesi.\n- Stvari su potpuno jasne sa jedne strane su i oni sa levice i oni sa desnice koji su se ujedinili i samo znaju da kažu "uaaa Vučić", a mi na tu mržnju odgovaramo radom za bolju Srbiju i za interese građana - rekao je Vučević.\nPo Vučevićevim rečima, Srbija predvođena Aleksandrom Vučićem je Srbija u kojoj se pokreću investicije, Srbija u kojoj se otvaraju nova radna mesta, Srbija koja je politički stabilna.\n- Na jednoj strani su i Pajtić i Šešelj i Čanak i Tadić i Dveri i svi oni kažu glasajte za mene jer ja ću da kontrolišem Vučića, a Vučić kaže narod glasa za mene jer mene jedino narod kontroliše - rekao je Vučević.\nKandidat SNS za predsednika Opštine Bačka Palanka, Branislav Šuštica je rekao da je pojavom SNS na političkoj sceni Srbije umesto podela i sukoba došlo do smirivanja strasti, jer, kako je istakao, rukovodstvo države na čelu sa Aleksandrom Vučićem sve probleme rešava na miran i staložen način.\n- Aleksandar Vučić i SNS svima daju primer kojim putem treba da idemo i 24. aprila je jasan i jedini moguć izbor, a to je izbor u kom Srbija pobeđuje - rekao je Šuštica.\nAktuelni predsednik opštine Bačka Palanka Aleksandar Đedovac je rekao da je bačkopalanačkoj opštini Republička Vlada mnogo više pomogla od pokrajinske vlade sa kojom je, kako je kazao, saradnja bila prividna.\n- U Skupšti opštine Bačka Palanka imali smo partnere u vlasti koji su u vlasti bili kada im je to odgovaralo, a kada nije nastupali su kao da su opozicija i zbog toga nam na izborima treba jasna pobeda kako se ne bi susretali sa takvim problemima - rekao je Đedovac.\nNa mitingu su govorili i nekadašnji funkcioneri SPS-a iz perioda dvedeseih godina Radovan Pankov i Mihalj Kertes.


Predstava Bosanskog narodnog pozorišta Zenica “Ukulele jam” prema romanu Alena Meškovića, u režiji Dine Mustafića i u produkciji Bosanskog narodnog pozorišta Zenica zvanično je selektovana za 39. pozorišne/kazališne igre BiH koje će biti održane u Jajcu od 28. augusta do 3. septembra tekuće godine.\n“Ukulele jam” premijerno izvedena za 70. rođendan Bosanskog narodnog pozorišta Zenica, 25. februara 2020. godine, i predstava je o odrastanju i formiranju identiteta u periodu devedesetih kada je jedini važan identitet bio onaj nacionalni. Glavni junak, tinejdžer Miki, neizmjerno se radovao ljetu 1992. kada će konačno napuniti petnaest godina, početi izlaziti u grad, prvi put se poljubiti, a njegov brat Neno konačno će se vratiti sa studija u Sarajevu. Međutim tog ljeta ‘92, Neno je odveden u logor, a Miki zajedno sa svojim roditeljima završava u izbjegličkom kampu u Hrvatskoj.\n“Ukulele jam” je priča o odrastanju i formiranju identiteta u periodu devedesetih kada je jedini važan identitet bio onaj nacionalni. U predstavi igraju sve glumice i glumci iz ansambla Bosanskog narodnog pozorišta, glumice i glumci koji su stalni saradnici BNP-a i gostujući glumac Zijah Sokolović.\nNakon uspješne izvedbe predstave za djecu “Ježeva kućica” na sceni zeničkog BNP-a, a u skladu sa mjerama sigurnosti, u Bosanskom narodnom pozorištu Zenica će u četvrtak, 18. juna u 19.30 sati biti odigrana predstava “Pukotina” nastala prema tekstu Ivane Simić-Bodrožić, u režiji Lajle Kaikčije i u izvedbi glumica iz ansambla Bosanskog narodnog pozorišta Zenica.


Ubijen karatista Usenagić\nPODGORICA - Višestruki prvak Jugoslavije i Evrope u karateu i kik-boksu Samir Usenagić ( 36) ubijen je juče oko 13 sati u centru Podgorice.\nU njega je ispred picerije 'Leone', na uglu Hercegovačke i Njegoševe ulice, ispaljeno više hitaca iz pištolja. Pokušaj lekara u Kliničko-bolničkom centru da ga spasu nije dao rezultate i nedugo nakon prebacivanja u bolnicu on je izdahnuo.\nPrema nezvaničnim informacijama, ubica je identifikovan i u toku je policijska potera za njim. Prema iskazima svedoka u restoranu, na Usenagića je pucao Željko Bulatović.\nUsenagić je bio dugogodišnji kapiten karatista podgoričke 'Budućnosti', s kojom je osvojio desetak šampionskih titula. Dugo godina bio je državni reprezentativac, a veoma uspešno se oprobao i u kik-boksu osvojivši titulu amaterskog šampiona Evrope. Osvajač je nekoliko desetina medalja na takmičenjima u zemlji i inostranstvu. Smrt ga je zatekla na funkciji člana Stručnog saveta Karate saveza Crne Gore.\nPucnjava u Baru, ubijen muškarac\nZLOČIN U UROŠEVCU Mladić ubijen nasred ulice!\nMinistarstvo prosvete, nauke i tehnološkog razvoja poslalo je svoj tim u OŠ "Karađorđe" kako bi razgovarali sa zaposlenenima i đacima nakon prijave jednog roditelja da su njegovog sina vršnjaci pretukli i silovali štapom u dvorištu škole. Kako saznajemo, policiji do danas nije podneta nikakva prijava o ovakvom gnusnom incidentu.\nVeće Apelacionog suda u Beogradu u celosti je potvrdilo osuđujuću presudu za terorizam Abidu Podbićaninu i još šestorici, nezvanično saznaje "Blic".


MARINOVIĆ SUMIRA UTISKE: Sezona je bila odlična, ostvarili smo sve ciljeve - mediji.net\n- Sezona koja je iza nas bila je teška iz više razloga. Korona je učinila da raspored bude nesiguran, pa su utakmice često odlagane. Nadam se da će se situacija dodatno popraviti, pa da nikad...\nkk borac čačakUskoro još vesti\nmarko marinovićAktuelna tema\nNISU SAMO VEČITI: Još jedan klub KAŽNJEN zbog puštanja NAVIJAČA na tribine!\nKošarkaši Crvene zvezde i Partizana imali su podršku sa tribina u završnici KLS Super lige. Kada su videli da "večitim rivalima" ovaj potez prolazi, na isti su se odlučili i u čačanskom Borcu, dozvolivši svojim navijačima da prisustvuju meču sa aktuelnim šampionom ABA lige.U dvorani kraj Morave,...\nZVEZDA BEZ PROBLEMA U ČAJETINI: Sledi duel sa Borcem u polufinalu!\nCrveno-beli su u dva dana dva puta savladali istog rivala, Zlatibor, i sad im prestoji dvoboj sa čačanskim Borcem\nNi "dabl-dabl" Nenadića nije pomogao FMP-u! Borac u polufinalu KLS-a!\nKošarkaši Borca iz Čačka plasirali su se u polufinale Košarkaške lige Srbije\nBorac je i u Čačku pobedio FMP 92:85 i u seriji 2:0 plasirao se u polufinale košarkaškog prvenstva Srbije gde će se sastati sa boljim iz dvomeča Crvena zvezda - Zlatibor Čajetina.\nIAKO MARINOVIĆ ULOGU FAVORITA PREPUŠTA FMP-U: Ne namerevamo da se predamo\nKošarkaši Borca sutra od 16 časova gostovaće FMP-u u Železniku na početku četvrtfinala plej-ofa Superlige KLS koje se igra na dve pobede. Trener Čačana Marko Marinović ističe da je FMP favorit u sutrašnjem duelu.- FMP će biti favorit u predstojećem okršaju, ali mi svakako ne nameravamo da se predamo...


Sremska Mitrovica – Jedinice 1. brigade kopnene Vojske u Garnizonu Sremska Mitrovica u subotu 30. maja organizuje akciju „Otvoreni dan“ u vremenskom periodu od 09:00 do 14:00 časova u kasarni „B.P.Pinki“ u Sremskoj Mitrovici.\nKasarna u Sremskoj Mitrovici će po četvrti put otvoriti svoje kapije za sve građane dobre volje u cilju boljeg međusobnog razumevanja, približavanja i upoznavanja javnosti sa organizacijom života i rada u jedinicama 1. brigade Kopnene Vojske.\nU toku akcije biće prikazan deo operativnih sposobnosti jedinica koji podrazumeva prikaz sredstava ratne tehnike kao i prikaz veština i sposobnosti pripadnika jedinica iz Garnizona Sremska Mitrovica.\nSvim posetiocima biće omogućeno razgledanje i rukovanje pojedinim sredstvima i naoružanjem, vožnja borbenim vozilima i obilazak prostorija u kojima vojnici žive i rade.\nU saradnji sa gradskim organima vlasti organizuje se posebna izložba fotografija iz Velikog rata, kulturno-umetnički program i humanitarna akcija dobrovoljnog davanja krvi i potpisivanje donorskih kartica. Takođe posetioci će moći da prisustvuju i sportskom nadmetanju između pripadnika Garnizona i ekipe Grada Sremske Mitrovice.\nSvojevrsnu najavu događaja Mitrovčani će moći da vide u centru grada u četvrtak 28. maja u vremenskom periodu od 11:00 do 13:00 časova.\nZa tri dana nivo vodostaja Sava viši 126 santimetra\nNevreme u u Grčkoj: Nema povređenih Mitrovčana\n11.07.2019. Ozon Komentari su isključeni na Nevreme u u Grčkoj: Nema povređenih Mitrovčana\nNovi brojevi za zakazivanje pregleda\n26.02.2013. Ozon Komentari su isključeni na Novi brojevi za zakazivanje pregleda\n21.01.2014. Ozon Komentari su isključeni na Za hitnu promenu četiri sistemska zakona


NAKON BREGZITA: Građani EU do 2021. u Britaniji | Ekspres.net\nAnti Brexit campaigners carry flags as they march past Big Ben at Britain's parliament in London, Saturday March 25, 2017. Britain's Prime Minister Theresa May is expected to start the process of leaving the European Union on Wednesday March 29. (AP Photo/Kirsty Wigglesworth)\nGrađani članica Evropske Unije moći će da se nastanjuju u Velikoj Britaniji još dve godine pošto zemlja napusti EU 2019, kaže britanski ministar za Bregzit Dejvid Dejvis.\nDejvis je rekao da će se tokom prelaznog perioda Velika Britanija “u velikoj meri” pridržavati pravila EU i da će nastaviti da uplaćuje u budžet Unije, kao i da će biti pod jurisdikcijom evropskih sudova.\nOn je parlamentarnom odboru za Bregzit rekao da će sloboda kretanja biti nastavljena u tom periodu, ali da će državljani iz zemalja EU morati da se registruju kod britanskih vlasti. Kada zemlja potpuno izađe iz EU, automatski će biti obustavljeno pravo ljudi iz država EU da žive i rade u Velikoj Britaniji.\nPosle referendumske odluke Velike Britanije da izađe iz EU, tri miliona državljana članica Unije koji žive u toj zemlji počelo je da brine za svoju budućnost. Dejvis je rekao da Vlada ima “moralnu odgovornost” da obezbedi da državljani EU mogu “nastaviti svoje živote kao dosad” i posle Bregzita.\nPolitičari koji podržavaju Bregzit optužuju Vladu da izneverava referendumsku odluku iz 2016. godine, prihvatanjem tranzicionog perioda kojim Velika Britanija skoro pa ostaje članica Unije. Taj period ima za cilj da pomogne kompanijama da se pripreme za poslovanje van EU.\nDejvis je negirao optužbe evroskeptičnog konzervativnog poslanika Džejkoba Riz-Moga da će Velika Britanija ostati “vazalna država” u odnosu na EU. Dodao je da će tranzicioni aranžmani trajati “kratko vreme” i da će Velika Britanija biti nezavisna od EU 2021. godine.\nOn je rekao da očekuje da finalni sporazum o prelaznom periodu bude postignut do kraja marta, a da bi dogovor o budućim odnosima mogao biti završen pre dana kada zemlja napusti EU – 29. marta 2019.\nTags bregzitDejvid DejviseuVelika Britanija\nANALIZA, MILORADOVIĆ: Lupus in fabula OD 29.MARTA 2019. U 23 ČASA EU VIŠE NEĆE BITI ISTA: Velika Britanija najavila tačan datum i vreme raskida sa Briselom NAJNOVIJA TAKTIKA LONDONA: Britansko seme razdora razara EU BRITANIJA NAPUŠTA EU: Kameron najavio ostavku, najveći šok za svet posle raspada SSSR i pada Berlinskog zida


U bombardovanju talibanskih uporišta u Pakistanu 30 mrtvih\nPakistanski vojni avioni i helikopteri bombardovali su danas položaje talibana u plemenskim zonama na severozapadu zemlje, a u napadima je poginulo najmanje 30 pobunjenika, saopštili su vojni zvaničnici.\nOvo je četvrti vazdušni napad na uporišta talibana u plemenskim zonama Vaziristana, blizu granice s Avganistanom, od kada su prošle nedelje prekinuti pregovori između pobunjenika i vlade u Islamabadu.\n"Najmanje 30 ljudi je ubijeno i više logora uništeno, a bilans bi mogao da poraste", rekao je za agenciju Frans pres jedan bezbednosni zvaničnik u Miranšahu, glavnom gradu Severnog Vaziristana, centra džihadističkog pokreta u regionu.\nPakistanska vojska već nedelju dana bombarduje pobunjeničke položaje u znak odmazde zbog toga što su talibani pogubili 23 vojnika. Ta ubistva su i razlog zašto su prekinuti mirovni razgovori između pobunjenika i pakistanskih vlasti.\nNajmanje 98 talibana ubijeno je od prošle nedelje u pakistanskim vazdušnim napadima na plemenske zone na severozapadu zemlje, oblasti koje su bile česta meta napada američkih bespilotnih letilica tokom protekle decenije.\nSAD od kraja decembra ne šalju bespilotne letilice na ta talibanska uporišta.


Portal Bebac o trudnicama – Top Tvit\nObjavljeno 14. listopada 2021. autor Alex_admin_01\nPortal Bebac o trudnicama\nPortal Bebac pozvao je danas nadležne organe da pod hitno usagalse stavove o vakcinaciji protiv korona virusa, jer „trudnice umiru“.\n„Trudnice su uznemirene, preplašene, pod velikim su pritiskom i stresom, jer se na njih prebacuje odluka o vakcinaciji bez jasnih smernica i jedinstva struke“, naveo je portal u saopštenju.\nSaopštenje je upućeno nadležnom Kriznom štabu, Ministarstvu zdravlja i strukovnom Udruženju ginekologa i opstetičara Srbije, povodom sve učestalijih tragičnih ishoda i smrti trudnica i porodilja usled posledica korona virusa, ali i saveta od strane „neodgovornih“ lekara da se ne vakcinišu.\n„Potrebno je pod hitno stati na put oprečnim mišljenjima, usaglasiti stavove struke i pred trudnice izaći sa jasnim i konkretnim informacijama i preporukama kako bi izbegli dalje umiranje trudnica i zaštitili kako njihovo zdravlje tako i zdravlje njihovih beba“, piše u saopštenju.\nPrethodna objavaPrethodno Trudnice sve uroženije\nSljedeća objavaSljedeće Cena izlaska iz EU?


"Brđani" žale što nisu osvojili ceo plen i najavlju "revanš" Voždovčanima u Kupu\nNapadač Čukaričkog Nikola Stojiljković rekao je posle remija protiv Voždovca u poslednjem kolu da ostaje žal zbog ne osvojena tri boda, ali da se ekipa okreće narednoj utakmici.\n"Voždovac je na dnu tabele i imaju veliki pritisak jer se bore za opstanak. U subotu su igrali čvrsto kao i mi. Utakmica se vodila na sredini terena u jakim duelima. Da smo pobedili vratili bi se na stari niz, a sad imamo priliku da se iskupimo. Idemo dalje, imamo jaku želju za uspehom. Radujem se svemu što nas čeka u narednim danima", rekao je Stojiljković za zvanični sajt kluba sa Banovog brda.\nČukarički i Voždovac igrali su bez golova u 19. kolu Supelige Srbije, a dve ekipe sastaju se ponovo u sredu, 18. marta na stadionu na Banovom brdu u prvoj polufinalnoj utakmici Kupa Srbije.\n"Ostaje žal, ali okrećemo se sledećoj utakmici. Kup je najbitnija stvar, sad treba da pobedimo. Favoriti smo i tog ne treba da se bojimo", ocenjuje prednji vezni igrač Čukaričkog Andrija Pavlović.\nStaniša Mandić, takođe napadač Čuke, kaže da ne može reći da je zadovoljan prethodnim mečom i da njegova ekipa nije iskoristila dve šanse.\n"U sredu neka pobedi bolji", dodao je Mandić.\nUtakmica Kupa Srbije Čukarički - Voždovac počinje u sredu 16 časova. Ulaz na istočnu tribinu biće besplatan, a karte za zapadnu tribinu koštaće 300 dinara i prodavaće se na dan meča na stadionu na Banovom brdu u Ulici beogradskog bataljona 25.


„Digitalizacija tradicije“ za poboljšanje položaja žena u ruralu, ali i jačanje domaće privrede - Pametno i bezbedno\nDržavna sekretarka u Ministarstvu trgovine, turizma i telekomunikacija Tatjana Matić, izjavila je da korišćenje prednosti novih tehnologija i podsticanje digitalnih kompetencija žena u ruralu, doprinosi ne samo poboljšanju položaja žena i jačanju njihove ekonomske nezavisnosti, već i razvoju celokupne domaće privrede.\n„Pandemijska kriza nam je potvrdila i da treba da se što više da usmeravamo ka našim specifičnostima, ka onome što je osobeno za našu kulturu i naš identitet. Domaća radinost kojom su se u prošlosti bavile uglavnom žene, i koja je smatrana usputnom delatnošću, danas pruža mnogo veće potencijale, i privredne i turističke“, rekla je Matić.\nNa skupu koji je priređen u prostorijama Udruženja „Etno-mreža“, povodom realizacije projekta „Digitalizacija tradicije“, državna sekretarka je istakla da se prema tom projektu, koji je odobren na Konkursu za razvoj informacionog društva, očekuje povećanje prodaje rukotvorina za 10 do 50%.\nMinistarstvo trgovine, turizma i telekomunikacija ove godine podržalo je 27 udruženja sa 19,5 miliona dinara čiji su programi posvećeni unapređenju digitalne pismenosti žena u ruralnim oblastima, podizanju kapaciteta mikro, malih i srednjih preduzeća, poljoprivrednih gazdinstava i preduzetnika u oblasti e-trgovine i elektronskog poslovanja.


Rehabilitovani su takozvani nedužni grđani a čine se pokušiji da se eliminiše iz istorije neko ko je ozloglašeni antifšista, i ako bude sve po njihovom – postaće i ratni zločinac. Pogađate, reč je o Živoradu Jovanoviću, poznatijem kao Žikica Španac.\nŠta se to dogodilo pre više od 60 godina zbog čega dojučerašnjeg junaka treba proterati iz istorije ovog naroda?\nNarečeni Španac, kao okoreli antifašista i patriota, na uperene puške pripadnika okupatorskog novoupostavljenog nemačkog režima u Srbiji, izvadio je pištolj i obojicu pogodio pre nego što su oni stigli njega da pogode. Sve se to dogodilo 7. jula 1941. godine, dakle tri meseca pošto je Jugoslavija kapitulirala i raspala se.\nOvaj čin uzeli su pobednici (i velikim slovom Pobednici) u tom ratu, kao dan kada je u Srbiji otpočeo oružani otpor fašističkom okupatoru i eksponentima njegove vlasti u zemlji. Ti ljudi, dakle, bili su zvanični službenici nemačke komande u Srbiji.\nNisu nepravedno osuđeni iz ideoloških razloga, nisu im oduzeta građanska prava i prava na rad, a na šta se odnosi rehabilitacija zna sudija u Šapcu.\nLično nezadovoljan ovakvim odlukama suda, pokrećem pitanje rehabilitacije svih „nevinih” pripadnika okupacionih vlasti u Srbiji, ne samo 1941. već i onih koji su bili istrajni do kraja i sa svojim šefovima bežali do Blajburga. Naročito skrećem pažnju na verne službenike nemačkog režima u Srbiji srpske nacionalnosti, koji su vršeći svoju časnu dužnost izmakli klupu pod vešalima Stevanu Filipoviću u sred Valjeva (videti poznatu fotografiju). Svi oni su kolege sa istog platnog spiska ove dvojice iz Bele Crkve.\nA Španac, šta ćemo s njim?\nZna se da je ono što je on započeo, na kraju pobedilo, ne samo u Srbiji već u celom svetu.\nTo je sud istorije odavno presudio.\nŠpanac | 31.07.2011 u 15:11


– Na mestu gde se dogodila nesreća nema tragova kočenja, a sve se desilo na ravnom delu puta. Pošto je bilo veoma kasno, moguće da je ona zaspala za volanom i sletela sa puta – rekao je izvor blizak istrazi.\nMeštani Ulice Rade Radića kažu da tokom noći nisu ništa čuli, a da su ujutru primetili puno policije i tako saznali šta se desilo.\n– Kada sam izašao ispred kuće bilo je dosta policijskih vozila, kao i ono za šlep. Nesrećna žena je prvo sletela sa leve strane puta i udarila u ogradu i tu se vozilo skroz slupalo, zatim se odbilo na drugu stranu i završilo kod ograde groblja – rekao je naš sagovornik. On je dodao da je ona išla iz pravca Banjaluke, a mesto gde se dogodila nesreća je na ravnom delu puta.\n– Samo što je izašla iz velike krivine, ona nije mogla puno brzo voziti. Vidio sam i da nema tragova kočenja, pa verovatno da je zaspala za volanom – kaže ovaj meštanin. On dodaje da je poznavao nesrećnu ženu i da misli da je nedavno položila vozački.\n– Živela je u blizini mjesta gde se dogodila nesreća, pa se verovatno vraćala kući. Velika je ovo tragedija, imala je dvoje male dece koja su ostala iza nje – kaže naš sagovornik.\nTokom zadnjih dana desilo se dosta nesreća sa poginulim osobama zbog čega je reagovalo i Ministarstvo unutrašnjih poslova Republike Srpske. Oni su apelovali na sve građane da se oprezno ponašaju u saobraćaju, poštujući zakonske propise i tako zaštite svoj i živote drugih učesnika u saobraćaju, piše Srpskainfo.\nSamo u prvih deset dana ovog meseca u saobraćajnim nesrećama poginulo je osam osoba.\n– Poseban akcenat treba staviti na brzinu kretanja vozila i ne upravljati vozilom pod uticajem alkohola, jer upravo saobraćajne nesreće gde su uzrok ova dva faktora nose i najteže posledice po osobe. MUP je pojačao mere u cilju podizanja stepena bezbednosti u saobraćaju, jer su upravo juli i avgust kritični periodi u godini – dodali su u policiji.\nNaime, prošle godine je u julu mesecu 15 osoba je smrtno stradalo u saobraćajnim nesrećama, a u avgustu njih 25.


TV Novi Bečej • Danilo Gurjanov • 24. januar 2022. • 15:27 •\nMinistar Tomislav Momirović u Novom Bečeju\nMinistar građevinarstva, saobraćaja i infrastrukture Republike Srbije, Tomislav Momirović, posetio je danas Novi Bečej gde su i zvanično počeli radovi na projektu izgradnje fekalne kanalizacije u ovom nasljenom mestu novobečejske opštine, kao i dva postrojenja za prečišćavanje otpadnih voda u Novom Bečeju i u Novom Miloševu. Investicija vredna preko 24 miliona evra sprovodi se u okviru do sada najvećeg projekta izgradnje i rekonstrukcije kanalizacione infrastrukture pod nazivom „Čista Srbija“ koji finansira pomenito resorno ministarstvo, a u okviru kog će u četrnaest lokalnih samouprava biti izgrađeno 26 postrojenja za prečišćavanje otpadnih voda i oko 700 kilometara nove kanalizacione mreže.\nPomenuta investicija u Novom Bečeju od neizrecivog je značaja za sve meštane ovog naseljenog mesta, smatra predsednik opštine, Saša Maksimović. On je ovom prilikom istakao još jedan projekat od lokalnog značaja, a to je opremanje nove industrijske zone u Novom Bečeju.\nMinistar Momirović se ovom prilikom pored projekta „Čista Srbija“ dotakao i projekta od državnog značaja koji će omogućiti prolazak brze saobraćajnice Sombor-Kikinda kroz opštinu Novi Bečej.\nIzvođač radova na izgradnji kanalizacione mreže i postrojenja za prečišćavanje otpadnih voda u opštini Novi Bečej je „China Road and Bridge Corporation“, ogranak Beograd, a rok za završetak radova je do 25. januara 2025. godine.


Vlasnik Binga ne misli stati: Nakon velikih akvizicija u Semberiji, najavljuje nove planove - Zenicablog\nVlasnik Binga ne misli stati: Nakon velikih akvizicija u Semberiji, najavljuje nove planove- Tema sastanka bio je osvrt na proteklu godinu i proširenje višegodišnje saradnje kada je u pitanju otkup kultura za predstojeću sezonu za “Bingovu” maloprodaju, ali i industrijsku proizvodnju.\nPonosni smo na ovaj projekt, jer na ovaj način direktno podržavamo razvoj ove regije. Danas smo se osvrnuli na saradnju u prošloj godini te smo dogovorili otkup više od 3.000 tona krompira, posijanog na 117 hektara u Semberiji i Lijevče Polju. Poređenja radi, to je površina jednaka 200 velikih fudbalskih stadiona. U ovim teškim vremenima proizvođačima i njihovim porodicama pružamo finansijsku sigurnost i osiguran plasman cjelokupne proizvodnje. Proizvođači tako imaju mogućnost planiranja proizvodnje i budućnosti, dok našim kupcima osiguravamo svježe, kvalitetne i cjenovno pristupačne domaće proizvode. U planu je i otkup voća, a “Bingo grupacija” će nastaviti s otvaranjem novih mogućnosti za nove proizvođače širom BiH”, kazao je Kunosić.\nTagovibih bingo kulture otkup proizvodi stanje vlasnik zenica


GVOZDENOVIĆ: Zakonska rješenja da budu gotova početkom decembra | Analitika - Informativni Portal\nSva zakonska rješenja, kojima se bave radni odbori, trebalo bi da budu gotova do kraja prve sedmice decembra, kada će biti razmatrana na sjednici Odbora za sveobuhvatnu reformu izbornog i drugog zakonodavstva. To je saopštio predsjednik tog skupštinskog tijela Branimir Gvozdenović, navodeći da je prioritet Zakon o izboru odbornika i poslanika.\nObjavljeno: 18. 11. 2019 - 18:32\nKoordinatorka radnog odbora 1, Marta Šćepanović (DPS) kazala je da članovi tog Odbora imaju različito viđenje kada su u pitanju organi za sprovođenje izbora.\nDragan Koprivica iz CDT-a kazao je da treba da se odrede rokovi do kada će predlozi zakona biti na stolu Odbora za izbornu reformu. On je rekao da CDT, nakon 18. decembra, ako Odbor bude radio, neće učestvovati u radu, jer se, kako je istakao, izborni zakoni ne mogu mijenjati u izbornoj godini.\nDanilo Šaranović (Demokrate) je rekao da mu je drago što su se usaglasili oko potrebe da se riješi pitanje adresa bez broja.\nGvozdenović očekuje da već na narednoj sjednici Odbora imaju pripremljen predlog zakona o teritorijalnoj organizaciji.\nNezavisni poslanik Neđeljko Rudović, koordinator radnog odbora 4, kazao je da će obje verzije Zakona o medijima prevesti i poslati ih predstavnicima Savjeta Evrope.\nKoordinator radnog Odbora 5, Momo Koprivica (Demokrate), kazao je da su MANS i Centar za demokratsku tranziciju dostavile predloge koje mogu da unaprijede zakonodavstvo u oblasti finansiranja političkih subjekata i izbornih kampanja.\nPredrag Sekulić (DPS) kazao je da očekuje da će brzo završiti rad na zakonu o finansiranju političkih subjekata i izbornih kampanja.\nBoris Mugoša (SD) rekao je da je radni Odbor 7 pripremio Nacrt odluke o obrazovanju nadzornog tijela, koji bi trebalo da prati implementaciju svih dogovorenih rješenja.


Zna se ko ovde voli da krade - Danilo Ćurčić - Peščanik - Dev\nPodsetimo se, preko 70% sakupljača sekundarnih sirovina su Romi – najugroženiji od najugroženijih građana ove zemlje. Da bi sebi i članovima svoje porodice obezbedili puko preživljavanje oni prelaze između 30 i 50 kilometara i rade prosečno 11 sati dnevno, formalno su nezaposleni i nemaju drugih primanja osim socijalne pomoći koja je odavno nedovoljna za preživljavanje u Republici Srbiji. Životni vek sakupljača sekundardnih sirovina je znatno kraći od prosečnog životnog veka nesakupljača i iznosi samo 46 godina,[efn_note]Podaci iz prezentacije YUROM centra, „Položaj i prava Roma u saobraćaju prepravljenih i zaprežnih vozila – rešavanje problema“, sa skupa održanog 5. jula 2014. u Beogradu.[/efn_note] a za kilogram papira koji prodaju dobijaju od 1,5 do 4 dinara. Važno je napomenuti i da se socijalna pomoć u Srbiji, kada se radi o radno sposobnim korisnicima, prima samo 9 meseci u toku godine i da je njena osnovica, prema informacijama nadležnog ministarstva od kraja prošle godine 7.946 dinara. Tu spada i davno zaboravljeno pitanje prinudnog rada kome ćemo, u nedostatku odgovora Ustavnog suda, uskoro slaviti treći rođendan. U takvoj situaciji, jedini izlaz najsiromašnijima upravo je uključivanje u cirkularnu ekonomiju, gde se „krađom“ stvaraju nove vrednosti i značajno umanjuje količina otpada koji se u Srbiji odlaže i ne reciklira.


Špijun veka – Amerikanac prodavao vojne tajne o nuklearnim reaktorima, skrivao ih u sendviče i žvake - Top Danas\n13/10/2021 Top Danas Svijet, Zanimljivosti\nDžonatan i Dajana Tibi dospeli su na naslovne strane listova širom sveta, ne toliko zbog činjenice da su prodavali vojne tajne, nego zbog načina na koji su to činili – u sendvičima sa puterom od kikirikija.\nČetrdesetdvogodišnji Džonatan Tibi, nuklearni inženjer koji je imao pristup informacijama od izuzetne važnosti i osetljivosti, optužen je da je prodavao dokumenta neimenovanoj stranoj sili 2020. godine zajedno sa instrukcijama o dolaženju do dodatnih informacija.\nDžonatan je, uz pomoć svoje supruge, navodno, prodavao tajne FBI agentu koji se predstavljao kao strani zvaničnik tokom nekoliko meseci.\nI to na domišljate načine. Jednom prilikom sakrio je digitalnu memorijsku karticu sa dokumentima o podmorničkim nukearnim reaktorima u sendvič sa puterom od kikirikija, koji je ostavio na ugovorenoj lokaciji.\nMemorijska kartica sadržavala je „osetljive vojne elemente dizajna, operativne parametre i karakteristike o performansama reaktora u podmornicama Virdžinija klase”.\nDrugu memorijsku karticu sa, takođe, osetljivim informacijama sakrio je u pakovanje žvaka. Tibiju je za te usluge plaćeno 100.000 dolara u kriptovalutama.


U Privrednoj komori Vojvodine održana je onlajn konferencija pod nazivom „Potencijali međuregionalne saradnje“. Predstavnici Privredne komore Vojvodine i Makedonsko-turske komore razmenili su iskustva tokom pandemije Kovida-19 i njegovog uticaja na privredni ambijent.\n-Privreda ne može da čeka. Privredna komora Vojvodine je tokom perioda pandemije bila tu za privrednike kako bi im pomogla da premoste eventualne prepreke prema tržištu. Mi u komori od juna održavamo kontinuitet ovakvih onlajn konferencija jer poseban akcenat dajemo na međuregionalnoj saradnji - istakao je šef kabineta predsednika Privredne komore Vojvodine Milan Stojanov.\nMakedonija-turska privredna komora osnovana je 2008. godine, kao komora turskih investitora u Makedoniji i lokalnih kompanija koje sarađuju sa Turskom.\n-Jedna od ideja koja se trenutno razmatra jeste umrežavanje sa zemljama sa kojima bi se preko Turske moglo izaći na treća tržišta - istakla je Ljubica Nuri, generalni sekretar Makedonsko-turske privredne komore.\nŠahpaz Molaliev, izvršni direktor Makedonsko-turske privredne komore istakao je da postoji veliko ineteresovanje njihovih članica za poljoprivredom te da je to polje koje se otvara kao moguća saradnja.\nSekretar kabineta predsednika Privredne komore Vojvodine Jelena Bjelanović predstavila je podatke o privrednim kretanjima za prvih osam meseci u AP Vojvodini, koji jasno pokazuju da je i uprkos pandemiji situacija u privrednom ambijentu stabilna.\nDa li će privrednici lakše finansirati inovativne ideje?


Zvezda dobila ekipu Mornara i „upisala“ 15 trijumf - PRess Serbia\nHome » News » Sport » Zvezda dobila ekipu Mornara i „upisala“ 15 trijumf\nZvezda je zabeležila 13. uzastopnu pobedu u regionalnom takmičenju i sada je na skoru 15-1.\nKošarkaši Crvene zvezde pobedili su na svom terenu ekipu Mornara iz Bara sa 81:74 (22:19, 19:19, 20:12, 20:24), u meču 18. kola ABA lige.\nBolji od ostalih u domaćem timu bio je Dejan Davidovac sa 18 poena i pet skokova, Branko Lazić je upisao 13 poena, dok je Nikola Kalinić dodao 11 poena, uz tri asistencije.\nVladimir Mihailović je za tim iz Bara postigao 26 poena, uz četiri skoka, Sead Šehović je zabeležio 12 poena, a Nemanja Gordić je upisao 10 poena i sedam asistencija.\nZvezda je u prvoj četvrtini povela sa devet poena razlike, ali su gosti uspeli da smanje rezultat, da bi na poluvreme crveno-beli otišli sa tri poena prednosti (41:38).\nDomaći tim je u samoj završnici treće četvrtine otišao na 61:50 i do kraja se nije dovodila u pitanje pobeda beogradske ekipe.\nCrveno-beli posle 16 odigranih utakmica imaju samo jedan poraz u ABA ligi, dok Mornar posle prekinute serije od tri vezane pobede ima učinak 7/9.\nU narednom kolu ABA lige Zvezda gostuje Megi, a Mornar dočekuje podgoričku Budućnost.\nPRess Serbia > News > Sport > Zvezda dobila ekipu Mornara i „upisala“ 15 trijumf\nTagoviaba liga crvena zvezda mornar


Prodaja automobila u Španiji u aprilu manja za 22% – Motorna vozila\nHome / Prodaja automobila u Španiji u aprilu manja za 22%\n8. maja 2012. Motorna VozilaAuto vestiPad prodaje automobila, Seat ibiza\nSeat Ibiza pad prodaje u Španiji u aprilu\nProdaja novih automobila u Španiji u aprilu 2012. je pala na 20-godišnji minimum, pošto je recesija udarila na novčanike kupaca.\nProdaja je smanjena za 21,7 odsto u odnosu na prethodnu godinu, na 56.250 vozila, navedeno je u izveštaju Nacionalne asocijacije proizvođača automobila, a prenosi agencija AFP.\nAsocijacija je ocenila da „tržište ne pokazuje znakove oporavka“, navodeći da je prodaja automobila u 2011. smanjena za 17,7 odsto, na 808.056, što je najniži nivo od 1993.\nŠpanija nema velike domaće proizvođače automobila, ali se u njoj nalazi 18 fabrika u vlasništvu deset inostranih auto-kompanija, što je čini drugi najvećim proizvodjačem u Evropi posle Francuske.\n„Naše kompanije su sve do sada, zahvaljući izvozu, ostvarivale prihvatljive nivoe proizvodnje, ali su ekonomije naših glavnih zemalja kupaca sada takodje ugrožene, što preti našim prognozama rasta“ , rekao je direktor ove asocijacije David Barijentos.\nTo bi moglo imati ozbiljne posledice po zapošljavanje u zemlji koja je u prvom kvartalu 2012. zabeležila rekordnu stopu nezaposlenosti od 24,44 odsto, najvišu u industrijalizovanom svetu.\n„Stvari su gore od očekivanog zato što je zemlja ušla u recesiju, na osnovu čega predviđamo prodaju od 780.000 jedinica u ovoj godini, za 3,5 odsto manje u odnosu na prethodnu“ , rekao je on.\nZvanični podaci, objavljeni u ponedeljak, pokazuju da je Španija pala u recesiju, samo dve godine pošto se oporavila od poslednje krize, koju su izazvali globalna finansijska kriza i pucanje sektora nekretnina.


LSV | Zašto ambasada Srbije u Siriji ne poštuje propise države Srbije?\nNovi Sad, 30. oktobar 2020 - Liga socijaldemokrata Vojvodine postavlja pitanje ministru inostranih poslova u Vladi Republike Srbije Nikoli Selakoviću po kom osnovu je ambasador Srbije u Siriji Milan Vijatović spustio zastavu naše države na pola koplja zbog smrti mitropolita crnogorsko-primorskog Amfilohija.\nLSV podseća ministra Selakovića da u našoj zemlji postoji Zakon o obeležavanju Dana žalosti na teritoriji Srbije.\nZakon u svom četvrtom članu jasno predviđa da se zastave na objektima koji pripadaju državi spuštaju na pola koplja u periodu trajanja Dana žalosti.\nVlada Srbije nije proglasila Dan žalosti, a pošto područje ambasade Srbije u Damasku pripada Republici Srbiji, jasno je da je ambasador prekršio važeći zakon.\nLSV poštuje svačija osećanja, ali propisi naše države moraju se poštovati i važiti za sve građane, a naročito pojedince koji obavljaju odgovorne državne poslove


Najveći budžet, a nema za decu | Pančevac\nNajveći budžet, a nema za decu\n12.10.2015 11:09·1 komentarPregleda: 116\n– Smatramo da mi, kao socijalno odgovorna partija, treba da se odazovemo apelu Kulturnog centra i da Osnovnoj školi „Mara Mandić” uputimo pomoć. U toku je prikuplјanje novca, koji ćemo uplatiti i tako se odazvati akciji „Budi human, sakupi užinu za družinu”. Smatramo da odluka Skupštine kojom je ukinuto finansiranje obroka ovoj deci nije bila dobra i pozivamo odbornike grada da je još jednom razmotre. Hvalimo se najvećim budžetom koji neki grad ima, a nemamo za decu da damo 180.000 dinara za jedno polugodište. To je nedopustivo – rekao je Nikola Dangubić, predsednik Gradskog odbora Socijalističke partije Srbije, na konferenciji za novinare održanoj u sredu, 7. oktobra.\nNa pitanje radoznalih novinara o tome da li je, posle izlaska Demokratske stranke iz vladajuće koalicije u gradu, bilo ponuda i razgovora o tome da se SPS pridruži vlasti, Dangubić je rekao da nije i da je „očito bilo lakše da nam uzmu odbornike”.


Zahtevi za podsticaje u stočarstvu do kraja jula - Topličke Vesti | Topličke Vesti\tZahtevi za podsticaje u stočarstvu do kraja jula - Topličke Vesti\nAutor Ekipa Topličkih Vesti 6 jun 2019\nKURŠUMLIJA- Ministarstvo poljoprivrede, šumarstva i vodoprivrede objavilo je Pravilnik o uslovima i načinu ostvarivanja prava na dodelu podsticajnih sredstava u stočarstvu za tov junadi, svinja, jagnjadi i jaradi.\nPravo na ta sredstva mogu da ostvare fizička lica-nosioci komercijalnih porodičnih poljoprivrednih gazdinstava, preduzetnici i pravna lica.\nSavetodavac za stočarstvo u Poljoprivredno stručnoj i savetodavnoj službi u Prokuplju, Duška Petrović je tim povodom rekla da podsticaji za tov junadi iznose 15.000 dinara po jednom grlu, svinja 1.000, a jagnjadi i jaradi po 2.000 dinara.\nPodsticaji za tov mogu da se ostvare ako se podnese zahtev za ostvarivanje prava od 1. februara do 31. jula.\nPravo na dodelu podsticaja imaju i stočari koji su svoja grla predali klanicama ili su ona izvezena u periodu od 1. jula prethodne kalendarske godine do 30. juna.\nZahtevi za podsticaje podnose se Ministarstvu za poljoprivredu, šumarstvo i vodoprivredu Republike Srbije, Upravi za agrarna plaćanja, najkasnije do 31. jula ove godine.\n-Svi stočari, bez obzira na vrstu i broj životinja, na osnovu Pravilnika o registraciji, odnosno odobravanju objekata za držanje i promet životinja, u obavezi su da svoje objekte upišu u registar, izjavila je Duška Petrović i naglasila da se upis objekata vrši podnošenjem zahteva Upravi za veterinu.\nKratak url URL: https://toplickevesti.com/?p=467427\n6 jun 2019. Komentari na vestima starijim od 7 dana su zatvoreni RSS 2.0.


- Dečju radnu akciju organizujemo u znak sećanja na 40 godina od prve omladinske radne akcije u našem gradu. Učestvovaće oko 150 učenika osnovnih škola „Dragomir Marković“ i „Jovan Jovanović Zmaj“ podeljenih u pet brigada koje će predvoditi bivši akcijaši. U sklopu radne akcije ozeljenjavanja na Slobodištu biće organizovana i likovna kolonija – kaže Violeta Kaplarević, direktorka Kulturnog centra koji sa Udruženjem građana „Slobodište“ organizuje radnu akciju.\nPovodom obeležavanja Dana oslobođenja Kruševca u Prvom i Drugom svetskom ratu Turistička organizacija Kruševca organizuje Međunarodni festival turističkih publikacija „Kofer slova“ na kojem će se predstaviti više od 50 izlagača iz Srbije, Republike Srpske, Crne Gore, Bugarske i Grčke.\n- Narodna biblioteka će u petak predstaviti digitalnu kolekciju izdanja nedeljne revije „Pobeda“ iz perioda 1944-1954. Smatramo da je to najbolji način da se ova značajna građa sačuva i približi mlađim generacijama – kaže Snežana Nenezić, direktorka Narodne biblioteke.\nU Kruševcu bi, povodom Dana oslobođenja grada, u subotu trebalo da bude održano zasedanje Vlade Srbije, postavljen kamen temeljac za novu Fabriku za preradu otpadnih voda i potpisan ugovor o prodaji IMK „14.oktobar“.


Grčka odgovara Rusiji: Zovite našeg suseda „Severna Makedonija“ - Sputnjik Srbija\n20:28 14.01.2019 Preuzmite kraći link\nMinistarstvo inostranih poslova Grčke smatra da komentar ruskog diplomatskog resora o promeni Ustava Makedonije nije u skladu sa nivoom prijateljskih odnosa dveju država, da ignoriše demokratske institucije Grčke i predstavlja mešanje u unutrašnje stvari, navodi se u saopštenju grčkog spoljnopolitičkog resora.\n„Prespanski sporazum od samog potpisivanja pomaže jačanju stabilnosti i mira na Balkanu. Radi se o međunarodnom priznanju modela rešavanja spora između dve nezavisne suverene države pod okriljem UN, bez mešanja bilo koje treće države“, navodi se u saopštenju grčkog Ministarstva spoljnih poslova.\nPrema mišljenju Grčke, te nesuglasice su dugo potkopavale perspektivu naroda regiona za miran suživot i zajednički rad u ime stabilnosti i bezbednosti u regionu.\n„Naši međunarodni partneri treba da poštuju duh i slovo sporazuma i pozdrave činjenicu da je rukovodstvo dveju država pokazalo potrebnu političku hrabrost za postizanje rešenja osetljivih problema, štiteći u isto vreme svoje nacionalne interese“, navodi Ministarstvo.\n„Mešanje Ministarstva spoljnih poslova Rusije u unutrašnje stvari jedne prijateljske države nije u skladu sa nivoom odnosa između Grčke i Rusije i starim prijateljstvom između naših naroda“, navodi se u dokumentu.\nGrčka se nada da će Rusija odsad njenog severnog suseda zvati „Severna Makedonija“ i poziva je da izbegava „slične izjave koje predstavljaju mešanje u unutrašnje stvari Grčke“.\nRanije je Ministarstvo spoljnih poslova Rusije saopštilo da Moskva smatra da bi pitanje promene imena Makedonije trebalo razmotriti u Savetu bezbednosti Ujedinjenih nacija.


Regioni - datum: 2019-03-26 PRIPADNICI SLUŽBE ZAŠTITE I SPASAVANJA IMAJU PUNO POSLA ZBOG UČESTALIH POŽARA\nPožar na Trebjesi Ugrožena Park šuma Trebjesa\nU nikšićkoj Službi zaštite i spasavanja u poslednja tri mjeseca imali su 50 odsto više intervencija nego u istom periodu lani. Komandir Službe zaštite i spasavanja Veselin Gardašević kaže da su požari sve češća pojava, a uzrok je ljudski faktor. Poslednjih nekoliko dana najugroženiji lokalitet je Park šuma Trebjesa, gdje vatrogasci dnevno imaju i po nekoliko intervencija. Juče, tokom prijepodneva, na tom prostoru su ugasili tri požara.\n– U proteklih nekoliko dana u rejonu Trebjese imali smo više od deset intervencija. Morali smo da zatražimo pomoć Centra bezbjednosti i pripadnika Komunalne policije i njihove ekipe, uz naše, obilaze taj teren – kaže Gardašević.\nTrebjesa se prostire na 126 hektara prostora, udaljena je oko dva kilometra od centra grada i svrstana je u zaštićeni prirodni predio. Međutim, u poslednjih nekoliko mjeseci na tom lokalitetu zabilježena je i sječa stabala i niskog rastinja koje nepoznati počinilac nije uklonio.\n– Taman ugasimo jedan požar, a nedaleko od njega pojavi se drugi, pa je očigledno da neko namjerno pali po Trebjesi. Sreća je što ima savjesnih ljudi, sportista, rekreativaca koji nam dojave čim primijete dim i vatru, pa možemo pravovremeno interevnisati – istakao je Gardašević.\nU proteklih nekoliko dana nisko rastinje i šima goreli su i u drugim djelovima opštine, pa su od petka zaključno sa nedjeljom uveče vatrogasci imali više od 30 intervencija. Gardašević kaže da su od početka godine imali preko 300 intervencija, najviše na otvorenom prostoru. U nedjelju uveče od vatre su spasili kuću Bulajića u Grahovu, kojoj živi jedna neokretna osoba.


PočetnaVestiMultimedijaTelevizoriKompanija LG pojačava dominaciju u TV industriji\n18.01.2021 16:39 | 0 Multimedija\nLG Electronics (LG) još jednom postavlja standard u TV industriji najimpresivnijom linijom premijum televizora do sada - OLED, QNED Mini LED i NanoCell. Sa dobitnikom nagrade za najbolju inovaciju na CES 2021 (model 48V1) i nekoliko počasnih nagrada za inovaciju, LG flagship linija televizora nadograđena je tehnologijom i funkcionalnostima kao što su novi OLED panel, nova napredna struktura LCD panela koja kombinuje Quantum NanoCell tehnologiju boje sa mini LED pozadinskim osvetljenjem za unapređenu tačnost boje i veći kontrast, nadograđenim AI procesorom, redizajniranim WebOS sistemom i neverovatnim novim izgledom za 2021. godinu.\nLG 2021 OLED TV linija predstavlja najsveobuhvatniji asortiman OLED televizora ove kompanije do danas sa novim modelima koji dolaze u više većih veličina i prate nasleđe brenda sa superiornim kvalitetom slike. Najnovija G1 serija kompanije LG obuhvata OLED evo, donosi bolju osvetljenost za veću svetlinu i živahne slike uz neverovatnu jasnoću, detalje i realizam.\nIzuzetna LG C1 serija može se pohvaliti različitim opcijama veličine, od onih od 48 inča koju preferiraju strastveni gejmeri do novog modela od 83 inča, zbog kojeg će se komšije same pozivati na filmske večeri. Pored toga, novi Gallery Stand je atraktivna alternativa elegantnom, flush-to-the-wall Gallery Design nosaču za one koji žele više fleksibilnosti u planiranju enterijera.\nNajnoviji pametni procesor kompanije LG, α (Alpha) 9 Gen 4 AI, unapređuje performanse na najnovijim modelima LG OLED televizora u serijama Z1, G1 i C1, LG QNED Mini LED TV modelima NED99 i QNED95 i LG NanoCell TV modelima NANO99 i NANO95. Procesor koristi duboko učenje da unapredi kvalitet, čineći da sadržaj bilo kog kvaliteta izgleda savršeno na velikim samoemisionim ekranima. Najnoviji procesor kompanije LG sadrži AI Picture Pro tehnologiju koja prepoznaje predmete na ekranu kao što su slike i tela i razlikuje prednji plan i pozadine, obrađujući svaki objekat nezavisno kako bi slike učinila trodimenzionalnim. Uz sposobnost detektovanja žanra sadržaja α9 Gen 4 procesor dodatno optimizuje kvalitet slike, količinu svetlosti u scenama i uslove u različitim okruženjima za gledanje.\nPored toga, procesor obuhvata novu verziju LG AI Sound Pro tehnologije koja se može pohvaliti sa dva velika unapređenja u 2021. godini. Virtuelno mešanje 5.1.2 surround zvuka omogućava neverovatno audio iskustvo preko zvučnika ugrađenih u televizore, dok Auto Volume Levelling opcija osigurava dosledan nivo zvuka pri prebacivanju između kanala ili striming aplikacija, rešenje za problem koji je dugo mučio TV gledaoce.\nNajnovija ponuda LG televizora nudi izuzetno intuitivno korisničko iskustvo zahvaljujući ažuriranoj webOS 6.0 platformi za pametne televizore. Sa potpuno redizajniranim novim početnim ekranom i unapređenjem performansi i funkcija, webOS 6.0 nudi brži pristup aplikacijama i jednostavnije otkrivanje sadržaja sa još personalizovanijim preporukama. Sa unapređenim magičnim daljinskim koji obuhvata prečice s tastature za popularne pružaoce sadržaja, novi webOS sistem kompanije LG nudi korisnicima mogućnost da jednostavnije kontrolišu i upravljaju televizorima i webOS ekosistemom.\nPriznati od strane kupaca, tehnoloških eksperata i nekih od najvećih imena u filmskoj industriji kao najbolji ekrani, LG OLED televizori nastavljaju da podižu standard za kvalitet slike. Sa tehnologijom samosvetlećih piksela, paneli iz linije za 2021. godinu nude savršenu crnu i omogućavaju 100% vernu boju što je sertifikovala globalna agencija za ispitivanje proizvoda Intertek. LG TV podrška za Dolby Vision IQ i Dolby Atmos dovodi iskustvo doživljaja gledanja na potpuno novi nivo.\nLG OLED televizori su takođe stekli reputaciju najboljih televizora za gejming na konzolama i računarima. LG 2021 OLED televizori su opremljeni novim funkcionalnostima kao što su Game Optimizer sa vremenom odziva od 1 milisekunde, niskim ulaznim lagom i četiri ulaza koja podržavaju najnovije HDMI specifikacije. Ne samo da omogućava korisnicima mogućnost da pristupaju svim postavkama povezanim sa igrom na jednom pogodnom mestu, Game Optimizer, sadržan u svim LG 2021 webOS televizorima uključujući QNED Mini LED i NanoCell televizore, automatski primenjuje postavke za najbolju sliku prema vrsti igre koja se igra, bilo da je u pitanju pucačina u prvom licu, RPG ili strategija u realnom vremenu. LG OLED televizori su kompatibilni sa G-SYNC, podržavaju FreeSync Premium i imaju opciju za promenljivu stopu osvežavanja (VRR), a svim opcijama se može upravljati u okviru Game Optimizer-a.\nOsim toga, kompanija LG je proširila broj TV modela koji će podržavati HDMI 2.1 funkcionalnosti u 2021. godini, sa unapređenim audio return kanalom (eARC) i automatskim režimom niske latencije (ALLM) koji su podržani kod svih modela u liniji. QNED90 Mini LED, NANO90 and NANO85 NanoCell televizori kompanije LG će takođe podržati promenljivu stopu osvežavanja (VRR) za izuzetno iskustvo za one koji vole gejming.\nA kada je u pitanju odgovorna proizvodnja, LG ima dobru istoriju sa OLED televizorima. Panele koji se koriste u liniji OLED televizora za 2021. godine je sertifikovala švajcarska institucija Societe Generale de Surveillance (SGS) kao uređaje sa minimalnim uticajem na životnu sredinu, koji emituju zanemarljive zagađivače vazduha, koriste manje rizične supstance i koji se lako mogu reciklirati. Prema rezultatima procene SGS, paneli LG OLED televizora smanjuju emisiju isparljivih organskih jedinjenja (IOJ) za više od 50 odsto u poređenju sa LCD TV panelima iste veličine.\nLG OLED televizori su takođe prijatnog izgleda, bez narušavanja kvaliteta slike. Pored niskog zračenja plavog svetla iz TÜV Rheinland i sertifikacije bez treperenja iz Underwriters laboratorija, LG OLED televizori koriste prve svetske TV panele koji su potvrđeni kao bezbedni za oči, a koji ispunjavaju zahtev niskog emitovanja plave svetlosti agencije Eyesafe, agencije za zdravstvene standarde sa sedištem u SAD. Zapravo, ispitivanja su pokazala da LG OLED televizori emituju približno 50% manje plave svetlosti od premijum LCD TV panela slične veličine.\nDizajnirani za savršeno uparivanje sa novim OLED TV modelima, poslednji soundbar uređaji kompanije LG još jednom dokazuju pristup kompanije proizvodnji koji vodi računa o zaštiti životne sredine. Spoljašnjost soundbar zvučnika je napravljena od recikliranih materijala, a pakovanje je napravljeno da obezbedi zaštitu bez korišćenja blokova od ekspandirane polistirinske pene.\n„Naša posvećenost podizanju standarda u industriji i povećanju vrednosti za potrošače jasno je vidljiva u našoj liniji OLED televizora za 2021. godinu“, rekao je Park Hyoung-sei, predsednik kompanije LG Home Entertainment. „Sa LG OLED evo, našom najnaprednijom tehnologijom panela do sada, najnoviji OLED televizori donose još jedan nivo iskustva gledanja za koji sa uverenjem možemo reći da je bez premca.“\nMoto G30 naziv primećen na sertifikaciji, ništa od Capri Plus?\nMediatek uskoro predstavlja i Dimensity 1100 čipset, imamo i specifikacije


Održan program obuka Socijalna država i socijalna zaštita i Siromaštvo i socijalna pomoć – Joint EU\nHome / Aktuelnosti / Održan program obuka Socijalna država i socijalna zaštita i Siromaštvo i socijalna pomoć\nU okviru projekta Jačanje kapaciteta sistema socijalne i dječje zaštite u Crnoj Gori, koji se finansira iz Instrumenta za pretpristupnu pomoć Evropske unije, u okviru Programa EU-CG za zapošljavanje, obrazovanje i socijalnu zaštitu, 22. i 24. septembra 2021. godine, održan je program obuka Socijalna država i socijalna zaštita (22.09.) i Siromaštvo i socijalna pomoć (24.09.).\nObuka je primarno bila namijenjena predstavnicima Ministarstva finansija i socijalnog staranja, Zavoda za socijalnu i dječju zaštitu Crne Gore, stručnim radnicima i saradnicima centara za socijalni rad, kao i stručnjacima iz Uprave za statistiku Crne Gore – MONSTAT.\nCilj obuka bio je produbljivanje znanja i sagledavanje različitih aspekata i modela socijalne zaštite u cilju smanjenja siromaštva i zaštite najranjivijih kategorija stanovništva.\nObuke se realizuju kao dio procesa izrade dokumenta Pravci promjena u neposrednoj budućnosti u programima socijalne i dječje zaštite u Crnoj Gori (za period od naredne 3 godine) za potrebe Ministarstva finansija i socijalnog staranja.\nObuka je održana u Hotelu „Hilton“ u Podgorici, uz učešće ukupno 32 učesnika: 21 predstavnik/ca Ministarstva finansija i socijalnog staranja, 3 predstavnika/ce Ministarstva ekonomskog razvoja, 2 predstavnika/ce Zavoda za socijalnu i dječju zaštitu Crne Gore, 4 predstavnika/ce centara za socijalni rad i 2 predstavnika/predstavnice Uprave za statistiku – MONSTATA.\nObuku je vodila Gordana Matković, Fakultet za ekonomiju, finansije i administraciju, Beograd


Fakultet za sport:Ispiti u manjim grupama, dodatni rok u martu – Portal Nikšić\nFakultet za sport:Ispiti…\nFakultet za sport:Ispiti u manjim grupama, dodatni rok u martu\nNa Fakultetu za sport i fizičko vaspitanje UCG u Nikšiću već prolaze prve sedmice januarskog ispitnog roka u skladu sa rasporedom, bez vanrednih okolnosti, imajući u vidu aktuelnu situaciju sa pandemijom, prenosi RTCG.\nŠef studijskih programa na ovom fakultetu Milovan Ljubojević kazao je da su na ovom fakultetu vodili računa da ispitne obaveze realizuju na najbezbjedniji način, te su stoga rano definisali termine ispita i veličinu grupa.\n„Takođe, obavezno je poštovanje mjera od strane nastavnika i studenata, tako da se instistira na održavanju distance, nošenjImageu maski, a u prostorijama u kojima se održavaju ispiti se vodi računa o higijeni, kao i pristupačnosti sredstava za dezinfekciju za sve učesnike ispita. Kada je riječ o ispitima koji podrazumijevaju realizaciju praktičnih vježbi u sportskim objektima, vodi se računa da studenti dolaze u manjim grupama i da se dezinfikuju sportski rekviziti koji se upotrebljavaju“, kazao je Ljubojević.\n“Još nemamo studenata koji su se prijavili da bi iskoristili pravo dodatnog ispitnog roka u martu. Međutim, treba imati na umu da ispitni rok traje toliko da postoji mogućnost da se osoba zarazi u toku ispitnog roka, u terminima između završnog i popravnog ispita, i izgubi mogućnost izlaska na ispit. Zato smatram da je odluka da se definiše dodatni ispitni rok u martu veoma dobra, da ide u korist studenata, i da će pokazati svoju opravdanost”, kazao je Ljubojević.\nOn je najavio da ukoliko bude prijavljenih studenata za martovski rok, sa uredno dostavljenom dokumentacijom – rješenjem o samoizolaciji ili pozitivnim rezultatom testa, kako je predviđeno, ispiti će se realizovati u terminima koje definišu nastavnici predmeta za koje postoje prijavljeni kandidati, u vrijeme kada ne remete redovno odvijanje obrazovnih i ostalih redovnih aktivnosti na fakultetu, uz obavezno poštovanje svih propisanih mjera.


Epson u partnerstvu sa poznatom grafičkom dizajnerkom demonstrira široku paletu primene najnovijih tehnologija štampe – Personal magazin\nKompanija Epson danas je na Grafima sajmu u Beogradu prikazala najnovije proizvode iz domena štampe i demonstrirala na nesvakidašnji način upotrebu inkjet tehnologije pri izradi svakodnevnih predmeta. U saradnji sa…\n„Ove godine na Grafimi donosimo nekoliko noviteta u nekoliko segmenata štampe. Kada je u pitanju signage možemo izdvojiti L seriju sa kojom odgovaramo zahtevima korisnika koji imaju potrebu za velikim obimom štampe. U tekstil segmentu donosimo novi model SC-F6300 sa rešenjem za veliki obim štampe jedinicom, a prezentujemo i DTG rešenje za štampanje na poliesteru, kao i model SC-F500 koji je prvo desktop rešenje namenjeno za produkciju poklona i promotivnih predmeta. Takođe, kada su u pitanu CAD i GIS tržišta imamo promociju modela 5400M sa integrisanim skenerom. Kada se radi o Color Label segmentu, paralelino sa sajmom Label Expo u Briselu donosimo evropsku premijeru najnovijih modela iz F6000/6500 serije .“, izjavio je Marko Đurić, business account menadžer za balkansku regiju za LFP i BS uređaje u kompaniji Epson.\nEpson u partnerstvu sa poznatom grafičkom dizajnerkom demonstrira široku paletu primene najnovijih tehnologija štampe was last modified: September 30th, 2019 by Redakcija


POČETKOM 2022. godine, od Beograda do Novog Sada, i u obrnutom smeru, modernim vozovima stizaće se za pola sata, najavili su danas u Novom Sadu Tomislav Momirović, ministar građevinarstva, saobraćaja i infastrukture i Miloš Vučević, gradonačelnik Novog Sada.\nOni su obišli radove na izgradnji brze pruge Beograd-Budimpešta, na potezu deonice Beograd-Novi Sad. Kako je rekao gradonačelnik Vučević, gradilište u Kisačkoj ulici jedno je od najvećih trenutno u Novom Sadu.\n- Radovi na novom modernom nadvožnjaku, predvorju ulaska u glavnu novosadsku Železničku stanicu, izvode se pod pokroviteljstvom našeg resornog ministarstva – predočio je Vučević. - Država Srbija angažovala je kineske partnere, i ovako nešto ranije nismo mogli da vidimo. Dobijamo kompletno nov, moderan nadvožnjak, potpuno bezbedan i za drumski i za železnički saobraćaj.\nVučević je izrazio nadu da će rokovi biti ispoštovani, jer je izazovno regulisati saobraćaj zbog nemogućnosti da koristimo jednu od najfrekventnijih ulica, odnosno tranzitni pravac.\n- Da bismo dobili novo i bolje, moramo biti strpljivi i izdržati, posebno što vidimo da se neumorno radi, po svim vremenskim uslovima – istakao je Vučević. - Očekujemo da početkom 2022. godine dočekamo prvi brzi voz iz Beograda u Novom Sadu. Ova brza pruga će potpuno izmeniti narativ razvoja gradova na trasi. Reč je o izuzetno važnoj saobraćajnici i kada spojimo Budimpeštu sa Beogradom, preko Novog Sada, Srbija neće više biti ista, biće mnogo bolje mesto za život.\nPrema rečima ministra Momirovića, izgradnja brze pruge je najkompleksniji investicioni poduhvat u Srbiji, u kojem je tehnološka komponenta mnogo drugačija od svega što je do sada rađeno.\n- Vozovi će ići 200 kilometara na sat i vreme putovanja između Beograda i Novog Sada biće samo pola sata – naglasio je Momirović. - Na realizaciji projekta angažovane su dve kineske, jedna ruska i brojne domaće kompanije. Gradimo novu infrastrukturu ove zemlje, obim investicija je rekordan i ne može da se meri ni sa jednim investicionim talasom u prošlosti. Molim Novosađane za razumevanje, jer ovakvi građevinski poduhvati blokiraju ulice što remeti normalan život, ali trudimo se da maksimalno ubrzamo radove. Očekujemo da 1. marta bude gotov nadvožnjak, kada će pruga biti puštena u saobraćaj i biće normalizovan saobraćaj u Novom Sadu.\nMomirović je podsetio i na to da su do sada ispoštovani svi rokovi, te da su na realizaciji projekta angažovani najbolji inženjeri.\nPrema njegovim rečima, ofanzivno se radi i Fruškogorskom koridoru, a očekuje se da se za nekoliko meseci krene sa projektom od Bačkog Brega ka Nakovu, odnosno od Sombora do Kikinde, čime se spojiti ta dva grada, ali i Bečej, Novi Bečej, Kula, Crvenka i Sivac.\nSRBIJA VOZ: Novi red vožnje od nedelje\n10. 12. 2021. u 15:30\nvoz radovi pruga Novi Sad Beograd brzi voz Železnice Srbije


Vreme 606 - Zastita stranih ulaganja: Otvorenost visokog rizika -->\nSukob beogradske vlade s firmama koje postavljaju bilborde u gradu samo je poslednji u nizu slučajeva koji bi nadležne konačno mogao da inspiriše na razmišljanje o obavezama koje podrazumeva "otvaranje prema svetu"\nMNOGO HTELI, MNOGO ZAPOČELI: Beogradski oglašivači\nNa prvi pogled, slika je skoro idilična: prema poslednjim podacima, u Jugoslaviji je registrovano čak 2.046 predstavništava stranih preduzeća, na sve strane niču sjajne poslovne zgrade, po ulicama je sve više stranaca. Poznato je, međutim, da istovremeno ima projekata čija se realizacija mesecima odlaže zbog administrativnih zastoja ili da neke strane firme muku muče s novcem uloženim u likvidirane banke. Sukob beogradske vlade s firmama koje postavljaju bilborde u gradu samo je poslednji u nizu slučajeva koji bi nadležne konačno mogao da inspiriše na razmišljanje o obavezama koje podrazumeva "otvaranje prema svetu".\nSLUČAJ: Zbog olakšavanja protoka saobraćaja i želje za većim prilivom novca u gradsku kasu, početkom maja ove godine beogradske vlasti počele su s uklanjanjem reklamnih bilborda. Tom prilikom, zvaničnici su se pozvali na to da za samo 25 bilborda od oko 100 njih, postoje sve potrebne dozvole, dok 200 nema apsolutno nikakve papire. Istovremeno, gradska vlada najavila je da će do kraja godine stupiti na snagu novi pravilnik o postavljanju reklamnih panoa, kao i da će biti raspisan tender na kojem će, kako to već biva, pobediti firma koja ponudi najbolju cenu. I sve bi bilo u najboljem redu da se nije oglasila firma Alma kvatro tvrdeći da su skidanje bilborda i najava tendera u suprotnosti s ugovorom potpisanim s gradskim vlastima još 1995. Odmah potom javila se i firma Metropolis, dok su predstavnici preostala dva oglašivača Europlakata i Akcent medije saopštili da su s vladom potpisali anekse kojima su im povećane gradske takse i kojima su njihovi ugovori skraćeni do kraja godine.\nTu otprilike počinje nešto što bi se, samo ako se prebroje novinski članci u poslednjih mesec dana, moglo nazvati aferom. Između ostalog, obznanjeno je da je gradska vlada još 2000. raskinula ugovore s Europlakatom i Akcent medijom, i to "zbog neispunjenja ugovornih obaveza": sveže potpisani aneksi pripadaju, dakle, raskinutim ugovorima! Obznanjeno je potom da je Alma kvatro 11. aprila 1995. potpisala petnaestogodišnji ugovor koji je obavezuje na godišnje investiranje tadašnjih 500.000 nemačkih maraka u gradsku infrastrukturu, ali joj istovremeno daje prednost da ulaže u gradska stajališta i postavlja određene tipove medija (bilborda). Osim toga, javnost je imala prilike da sazna da je od ukupno 23,5 miliona dinara uplaćeni u gradu za postavljanje reklamnih panoa od početka 2000. do kraja juna 2002. 18,5 miliona uplatila upravo ta firma, a ostatak ostale tri koje se bave istom delatnošću.\n"U 2000. uplaćeno nam je 3.572.840 dinara, 2001. suma je već bila veća i iznosila je 10.780.000, ove godine već nam je uplaćeno 8.000.000, ali naš cilj je bar 50.000.000", objašnjava za "Vreme" predsednik Izvršnog odbora skupštine grada Nenad Bogdanović. U aferi oko bilborda ređali su se, dakle, napadi i odbrane, pokrenuti su neki sudski procesi, a prepucavanja i dalje traju. Ono što se pri tom najčešće zaboravlja jeste činjenica da su sve četiri firme o kojima je reč većim delom u stranom vlasništvu, kao i da je među njihovim klijentima najmanje domaćih preduzeća.\nSkoro dve trećine vlasničke strukture Alme kvatro čini grčki kapital, odnosno kapital firme Alma medija, koja u Evropi deluje već 70 godina. Većinski vlasnik Metropolisa je Inova kapital, firma koja je jedan od osnivača i partnera Evropske banke za rekonstrukciju i razvoj. Europlakat je filijala firme Deko, jedne od najmoćnijih u ovoj oblasti, dok je Akcent mediju 27. juna preuzela grupa Rajfajzen. Punovažnošću jednih i eventualnim manjkavostima drugih ugovora moraće po svoj prilici da se pozabave pravosudni organi, ali se postavlja logično pitanje da li je gradsku kasu trebalo napuniti i olakšati saobraćaj "preko kolena". S druge strane, pitanje je kako će preduzeća koja su se na trenutak osetila dovoljno sigurnim da se čak i reklamiraju, ponašati u celoj situaciji. "Klijenti postaju nervozni, fizička šteta za sada iznosi 200.000 eura, a nemerljiva je šteta naneta našem imenu", kaže direktor Alme kvatro Kosanče Dimitrijević u razgovoru za "Vreme". Ističući da njegova firma i dalje radi, napominje da će Alma "poštovati sopstveni ugovor i očekivati reciprocitet, da će na svaku akciju gradske vlasti reagovati svim pravnim sredstvima i lekovima i redovno izveštavati sve organe, resorna ministarstva i ambasadu Republike Grčke".\nS druge strane, gradska vlast i posle svega što se dogodilo ostaje pragmatična i vrlo revnosna u uklanjanju bilborda – pre svega, onih u vlasništvu firmi Alma kvatro i Metropolis koje nisu želele da potpišu anekse s novim uslovima i novim cenama, pozivajući se pri tom na to da već poseduju važeće ugovore. "To što neko ima strani kapital, ne znači ništa. Naprotiv. Ugled zemlje će biti srozan ako radi ko šta hoće, a strane firme moraju da rade po našim zakonima", objašnjava Nenad Bogdanović ponavljajući da je jedini interes grada da se "uvede red" i odrede "poštene cene".\nPREPISKA: Situacija koju samo malobrojni strpljivi uopšte mogu da shvate za sada liči na začarani krug u kome jedna strana ima inspekcijske službe koje uklanjaju bilborde, a druga advokate. Zvanična prepiska koja prati celu priču pokazuje, međutim, da postoji i treća strana – jedini je problem u tome što ta treća strana izgleda ni sama baš nije sigurna u svoje nadležnosti. Naime, 15. maja 2002, posle uklanjanja prvih bilborda, Alma kvatro obratila se Saveznom ministarstvu za ekonomske odnose s inostranstvom žaleći se na "nezakonite postupke gradske vlasti" i dostavivši pri tom dokumentaciju o realizaciji ugovora iz 1995. Odgovor koji je pristigao samo nekoliko dana kasnije potpisao je pomoćnik saveznog ministra Boran Karadžole, upućen je – između ostalih – i gradskom Izvršnom odboru, a predstavlja vrlo dobar primer razvoja jugoslovenske diplomatije. Uz uvodne napomene, navodi se da "posebno ukazujemo na korisnost rešavanja ovog nesporazuma na najpovoljniji način, naročito imajući u vidu činjenicu da je s Vladom Republike Grčke potpisan i 3. marta 1998. ratifikovan Sporazum o uzajamnom podsticaju i zaštiti ulaganja". Pored toga, istaknuto je da "pri ovim nastojanjima treba imati u vidu činjenicu da će od 2003. godine Grčka preuzeti mesto predsedavajućeg Evropske unije". Pa još: "Ovo posebno zbog napora koje jugoslovenska vlada čini da naša zemlja postane članica navedene unije. Nesporazumi ove vrste mogu negativno uticati na celokupnu investicionu klimu i dolazak strateških partnera".\nOstaje nejasno šta je ministarstvo uopšte želelo ovakvim odgovorom: smirenju situacije sasvim sigurno nije doprinelo, a zavađene strane ostale su na početnim pozicijama. Kako to već obično biva, ministarstvo se konačno izjašnjava kao nenadležno. "Ovde se samo registruju strane firme, a mi ni tada ni sada nismo imali nadležnosti da se mešamo u suštinu ugovora ili volju ugovornih strana. To je, konačno, stvar suda, a inostrane firme imaju potpuno ravnopravan status", objašnjava sekretar ministarstva Ivan Rasulić ne želeći da komentariše šta je Boran Karadžole svojim odgovorom želeo da postigne.\nI tako se opet vraćamo na početak: strano preduzeće, ugovor, odluke gradske vlade nenadležno ministarstvo koje već i svojim nazivom podrazumeva ekononomske odnose s inostranstvom... Zakon o stranim ulaganjima, istina, ima stavku o pravima stranog lica i njihovoj zaštiti, ali ona ne donosi ništa što bi u konkretnom slučaju moglo da pomogne. Ono što bi nekoga već moglo da zabrine jeste činjenica da "slučajeva" ima još, a da jedino zahvaljujući želji umešanih strana za diskrecijom oni ne postaju višednevna senzacija, skandal, afera ili kako vam drago.\n"Da biste mogli nešto da zaštitite, morate znati šta štitite. Potrebni su vam, pre svega registri. Pored zemljišnih knjiga, potrebnih zato što je samo jedna trećina Srbije uopšte upisana u njih, neophodni su i registri zaloga, karti od vrednosti i slično", objašnjava za "Vreme" Milko Štimac, direktor Instituta G17 Plus. Odgovarajući na pitanje o zaštiti stranih ulaganja, on još napominje da kod nas nedostaje institucija zaštite prava privatne svojine, kao i da je neophodno uspostaviti nezavisne ustanove, sudstvo, rešiti problem denacionalizacije. "Sve to ne uliva poverenje, ali ipak dolaze strane firme dovoljno jake i moćne da izdrže sve", kaže Štimac.\nBeogradski ekonomisti smatraju da je model domaće tranzicije (i samim tim pravila koja važe za strane ulagače) na "skali između Češke i Poljske", odnosno između brzog sistema izgradnje tržišta pre nego što su izgrađene institucije i obrnutog, ali sporijeg sistema. Po njihovim rečima, ovdašnji sistem pogoduje onima koji žele da ostvare brz profit, a ne da dugoročno investiraju: "Samo okruženje vam određuje kvalitet. Ako niste ‘zaravnili teren’, onda vam dođu rizični biznismeni. Jedini je problem što tu povratka nema i što vam se zemlja pretvara u Honduras, a kapital je u rukama pogrešnih ljudi".\nIako nezvanični izvori bruje od priča o inostranim projektima koji kasne zbog administrativnih zastoja, ličnih interesa domaćih biznismena ili blokade sredstava u likvidiranim bankama, predstavnici stranih preduzeća nerado govore o problemima s kojima se suočavaju. Preduzeće koje namerava da u Srbiji izgradi nekoliko supermarketa je, recimo, planiralo da projekat okonča do juna, a trenutno je neizvesno da li će uspeti da ga završi do novembra. "Da, da, razumem. Ali, dozvolite da se najpre konsultujem sa direktorom", obaveštava nas službeno lice. Posle pola sata, dobijamo informaciju da će nam se izaći u susret ukoliko hoćemo da pišemo o projektu, ali da ipak "nije trenutak za vašu temu". Ostali koji kubure sa propisima "jednakim za sve" ne žele da kažu čak ni toliko: "Da li ste vi normalni? Pa, ako kažemo bilo šta, nikad ništa nećemo završiti". Znajući ovdašnje prilike, krajnje logično.


UDRI PO JADNOM NARODU: EPS traži poskupljenje struje za 15 odsto\nUDRI PO JADNOM NARODU: EPS traži poskupljenje struje za 15 odsto\nElektroprivreda Srbije dostavila je Vladi predlog da od septembra struja poskupi 15 odsto, a premijer Aleksandar Vučić zatražio je dodatnu analizu predloženog poskupljenja i od EPS-a da hitno počne da sređuje stanje u preduzeću, piše „Blic“.\n„Prvo završite proces korporativizacije firme, oslobodite se viškova rukovodilaca i obezbedite da se iz Elektroprivrede ne odlivaju pare, pa onda možemo da razgovaramo o poskupljenju“, zatražio je Vučić.\nPrema računici premijera, posao korporativizacije može biti gotov u narednih mesec dana.\nUkoliko vlada prihvati da podrži poskupljenje to bi, moglo biti između 10 i 12 odsto.\nKako tvrdi izvor Blica, u svim razgovorima sa međunarodnim finansijskim institucijama poslednjih godina definisano je da cena struje mora postepeno dostići ekonomski nivo.\n„Posledice poplava ne treba dovoditi u vezu sa korekcijom cena struje, jer je to moralo da se desi. Poplave su samo dodatni razlog da se o poskupljenju govori već sada“, navodi izvor.\n„Blic“ piše i da se v.d. minstra finansija Dušan Vujovoću u načelu ne protivi poskupljenju električne enrgije, ali da i on insistira da se korporativizacija sprovede u što kraćem roku, kao i da se obezbede uštede.\n„Samo povećanje cena struje bez profesionalnog i odgovornog menadžmenta nema smisla. Više cene bi ostale bez efekta i bile upotrebljene za povećanje plata koje su i sada previsoke“, komentar je Vujovića.


Šta raditi u Beogradu kada ga posetite turistički - Travelist.rs\nTravelist.rs » Magazin » Šta raditi u Beogradu kada ga posetite turistički\nBeograd važi za jednu od najlepših prestonica na svetu koju, iz godine u godinu, posećuje sve veći broj turista iz celog sveta. Prelepa priroda, impozantna arhitektura, bogata istorija i kultura su samo neki od razloga zašto je ovaj glavni grad postao prava turistička idila.\nPoznato je i da je Beograd pravo mesto za dobru zabavu, uživanje u piću i hrani, zbog čega je obavezna destinacija svih hedonista koji žele maksimalno da iskoriste svaki trenutak u ovom jedinstvenom gradu.\nMeđutim, da li ste se ikada pitali šta sve jedan turista može da radi u Beogradu? Kakva su to mesta i dešavanja u ovom gradu koja mogu da ostave ogroman utisak na svakog turistu koji je željan novih iskustva?\nEvo šta sve Beograd može da ponudi svim posetiocima.\n#1 Doček Nove Godine i provod do kasnih sati\nSvi turisti koji se pitaju gde izaći za Novu godinu u Beogradu, mogu da računaju na mnoga mesta u ovom gradu koja su predviđena za uživanje u najluđoj noći. Pre svega, tu je Trg Republike koji, uoči svakog dočeka Nove Godine, dobija neku posebnu čar, zahvaljujući prelepim ukrasima, glamuroznom rasvetom, ali i prazničnom raspoloženju ljudi.\nOsim Trga, tu je i veliki broj gradskih lokala sa najrazličitijom muzikom za svačiji ukus, tako da bi svako mogao da pronađe onaj koji mu najviše odgovara. BIlo da vole pop, rok, džez, narodnu, tehno, ili neku sasvim drugačiju muziku, u Beogradu će sigurno moći da uživaju u svojim omiljenim hitovima za doček Nove Godine.\nBeograd je, takođe, poznat i kao prestonica zabave tokom cele godine, zbog čega je jedna od omiljenih destinacija svim partimanijacima koji ne mogu da zamisle putovanje bez ludog provoda do kasnih sati.\nZato svaki turista, koji je željan dobre žurke u glavnom gradu Srbije, može da računa da će u beogradskim kafanama, restoranima i klubovima moći da se provede kao nikada u životu i da će steći uspomene za ceo život, koje će kasnije još dugo prepričavati.\n#2 Uživanje u prirodnim lepotama i prelepoj arhitekturi\nSrpska prestonica može da se pohvali prelepom prirodom gotovo na svakom koraku. Idealna je za šetnju i relaksaciju nadomak reka, u raznim šumovitim predelima, parkovima, fenomenalno uređenim vrtovima i baštama, i sl.\nLepota Beograda se takođe ogleda u autentičnoj arhitekturi njegovih kuća i zgrada, zbog čega se ova prestonica smatra jednom od najlepših u Evropi. Razni kafići i restorani u gradu su uvek prepuni lokalaca i turista koji žele da osete pravi duh Beograda, ispijajući domaću kafu pored istorijski važnih građevina i mesta.\n#3 Poseta raznim muzejima, izložbama i koncertima\nPored toga što je Beograd poznat kao savršeno mesto za provod i uživanje u svim njegovim prirodnim lepotama, on je takođe odlično mesto za posetu raznim muzejima, izložbama i koncertima koji se, gotovo svakodnevno, održavaju širom grada.\nPravi Beograđani obožavaju da gaje kulturu i prave vrednosti, zbog čega se stalno organizuju razna kulturna dešavanja koja, osim što privlače veliki broj intelektualaca i entuzijasta, u poslednjih nekoliko godina privlače i sve veći broj turista.\nBez obzira da li je neko fan koncerata klasične muzike, slikarskih izložbi, muzeja, kultnih predstava, književnih večeri, džez svirke, stand up komedije, i sl., neće morati da brine o tome da li će ostati uskraćen za uživanje u svom omiljenom umetničkom žanru.\n#4 Isprobavanje domaćih jela i pića u kultnim kafanama\nIsprobavanje domaćih jela i pića u kultnim, beogradskim kafanama se može svrstati u najomiljenije aktivnosti mnogih turista koji ne mogu da zamisle svoj odmor bez ovakve vrste hedonizma.\nUživanje u hrani i piću kao što su: sarma, ajvar, ćevapi, pljeskavica, kajmak, podvarak, musaka, karađorđeva šnicla, gibanica, prebranac komplet lepinja, rakija, domaća vina i piva, je definitivno nešto što mnogi turisti ne propuštaju prilikom posete Beograda.\nZato je prva stvar na listi velikog broja turista, odlazak u Skadarliju ili u neku kultnu kafanu u kojoj će se upoznati sa tradicionalnim srpskim jelima i pićima, i doživeti pravi užitak koji će pamtiti.\nPravi duh srpske prestonice je u njihovim ljudima\nSvi oni turisti koji zaista žele da upoznaju Beograd i dožive ga na najbolji mogući način, moraju da znaju da pravi duh srpske prestonice leži u energiji i srdačnosti njegovih ljudi. Beograđani su poznati da su veoma gostoljubivi, topli i da vole da turistima obezbede fenomenalan i nezaboravan ugođaj.\nZato je spajanje sa Beograđanima uvek dobitna kombinacija koja će svakom turisti obezbediti vrhunski provod i kvalitetno provedeno vreme. Osim toga, moći će da saznaju za mnoga skrivena mesta i čuju neverovatne priče, što će im upotpuniti čitav doživljaj jednog od najlepših glavnih gradova na evropskom tlu!